Pevare levr - V - Wikimammenn\nPevare levr - V\n◄ Ar re a dosta gant feiz oc’h ann daol zantel a zeu d’ezho grasou stank a berz Doue Pevare levr - V Petra zo red da c’houlenn abars tostaat oc’h ann daol zantel ►\nDiwar-benn santelez sakramant ann Aoter ha war stad ar veleien.\n1. — Jezuz-Krist — Ha pa vec’h-hu glann evel eunn eal ha santel evel sant Iann-Vadezour, ne vec’h ket c’hoaz e stad vad evit tostaat oc’h ar zakramant zakr-ze nag evit he zerc’hel etre ho taouarn. Rak sakri ha kemeret korf Jezuz-Krist hag ive dibri bara ann elez ne d-eo ket eunn dra a zo dleet d’ann dud evit ar mad a zo enn-ho.\nMister braz-meurbed ! Na pegen huel eo stad ar veleien ho deuz bet eur garg ne d-eo ket bet roet d’ann elez ; rak n’euz nemet ar veleien hep-ken eo ho deuz bet ann ursou digant ann Iliz ; n’euz nemet-ho a hell lavaret ann oferen ha sakri korf Jezuz-Krist. Ar belek eta en deuz karg da zervicha Doue oc’h ann aoter ; gant komziou Doue eo e prezek, hervez ma’z eo bet gourc’hemennet gant Jezuz-Krist, pa reaz ar zakramant sakr. Doue avad a bleg d’ezhan kement tra zo pa blij gant-han, Doue a vez great pep tra hervez he c’hourc’hemenn, Doue eo en deuz great da genta ar mister-ze hag a ra anezhan bemdez war ann aoter hep na ve gwelet gant den e-bed.\n2. — Bez’ e tleit eta, er zakramant sakr-ze, fisiout muioc’h e Doue holl-c’halloudek eget e kement tra a zeu enn ho spered pe er pez a welit dira-z-hoc’h. Rak-se ez eo red e tostafac’h oc’h ar zakramant-ze gant karantez ha doujans Doue. Bezit eta war evez hag evesait piz petra eo ar garg a zo roet d’e-hoc’h gant ann Eskop dre ann ursou sakr.\nSetu c’houi belek ha sakret evit ar misteriou sakr. Evesait breman da lavaret ann oferen gant feiz ha karantez enn amzer ma’z eo red, ha da veza direbech e pep tra. Ne vezo ket skanvoc’h a ze ho peac’h, kredit se, rak breman oc’h staget startoc’h eget ne d-oac’h a-raok, hag e tleit beva enn eur zantelez vrasoc’h.\nEur belek a dle beza enn-han pep seurt mad ha pep seurt furnez ; he vuez a dle beza eur skouer vad d’ar re all ; ne dle ket beva e-c’hiz ma vev ar bobl, ne dle ket kerzet enn hent ma kerz ann darn-vuia euz ann dud ; bez’ e tle beva e-c’hiz ann elez enn env hag ober hervez ma ra ar re vad war ann douar.\n3. — Pa vez he wiskamanchou sakr enn-dro d’ezhan, ar belek a zo e leac’h Jezuz-Krist he-unan hag a dle pidi Doue stard ha gant eur galoun izel, ken evit-han he-unan, ken evit ar bobl holl.\nDougen a ra kroaz ann Aotrou a-raok hag adre, evit m’en devezo atao sonj euz a c’hloasiou Jezuz-Krist. Dougen a ra ar groaz arao-z-han war ar gazul, evit ma evesaio piz oc’h buez Jezuz-Krist hag evit ma poanio kalounek da vont war he lerc’h. Dougen a ra ar groaz war he gein, evit ma c’houzanvo heb en em glemm ha dre garantez oc’h Doue, ann holl boaniou a zeuio d’ezhan a berz ar re all.\n4 — Dougen a ra ar groaz enn tu diaraok euz ar gazul, evit ma ouelo dourek war he bec’hejou he-unan ; he dougen a ra a-ziadre, evit ma ouelo ive war bec’hejou ar re all dre druez out-ho, hag evit ma ouezo ez eo lekeat da hanterour etre Doue hag ar bec’herien, hag evit na baouezo da bidi Doue ha da oferenna, ken n’en devezo bet digant Doue trugarez evit ann holl.\nPa lavar ann oferen zantel, ar belek a ra enor da Zoue ha levenez d’ann elez ; rei a ra skouer vad d’ann Iliz, nerz d’ar re veo ha peoc’h d’ar re varo, hag hen he-unan en deuz he lod euz a bep seurt grasou Doue.\nMar fell d’e-hoc’h anaout ervad peger braz eo stad ar veleien gristen, ez eo red d’e-hoc’h evesaat piz petra eo ar velegiach. Evel-se ec’h anavezer dourn Doue, ec’h anavezer ez eo bet lekeat ar veleien gant Doue he-unan abaoue ma’z euz anezho. Rak, eme ann Abostol, o veza n’euz nemet eunn Doue hep-ken, n’euz ive nemet eunn hanterour etre Doue hag ann dud, me lavar Jezuz-Krist, abostol ha belek-braz ar feiz ; beo bepret evit pidi Doue evid-omp. Pep belek, pa vez oc’h ober he garg, a zo e leac’h Jezuz-Krist, pe evit lavaret gwell, ar belek a zo Jezuz-Krist he-unan, a ra neuze e gwirionez ar pez a lavar hag ar pez a ra ar belek ; hen hep-ken a ere hag a ziere, hen hep-ken a ro ar c’hras, hen hep-ken a ginnig d’he Dad ann Oan a lam pec’hejou ar bed. Hag evit gwir, Jezuz o vont eur weach hep-ken gant he c’hoad ebars ar santuar, Jezuz en deuz hor prenet da viken. Er c’hiz-ze, eur zakrifiz, eur belek, eur velegiach. Me lavar ar Belek-braz euz ar madou da zont, a zo bet lekeat e pep korn euz ann douar evit ober enn he c’houde, beteg ann deiz diveza, ar pez en deuz great Jezuz-Krist he-unan pa ’z edo war ann douar.\nMe am euz lavaret ne oa nemet eur velegiach, me lavar oc’h-penn ar velegiach a zo anezhi e pep leac’h, rak ann holl vroadou a zo bet roet da Jezuz-Krist, hag e pep leac’h, adalek bro ar zao-heol bete bro ar c’hus-heol, e pep leac’h ar zakrifiz a dle beza great, hag eur ginnig glann a dle beza lekeat dirag ann Aotrou. Ar velegiach a zo a viskoaz da viken, rak a beb amzer Doue en deuz lavaret da Jezuz-Krist : Te zo va map, hag hirio oud bet ganet ac’hanoun. Lavaret en deuz c’hoaz : Te zo belek da viken hervez urz Melkizedek. Ar velegiach a zo santel, rak bez’e oa deread hon divije eur belek-braz er c’hiz-ze, da lavaret eo, santel, glann, dinam, hep dalc’h e-bed gant ar bec’herien ha savet huel enn tu all d’ann envou. Ann drouk-sperejou zo-ken a zo bet trec’het gant ann hini a zo d’ezhan ar velegiach da viken, hag ho deuz testeniet ho-unan o lavaret : Ni a oar piou oc’h, sant Doue.\nNa pegen huel ha peger sakr eo eta karg ar belek ; na pegen diez-braz eo ive. Ar belek enn he velegiach a zo war zaou-hanter gant Jezuz-Krist, belek-braz holl-c’halloudek ; belek eo gant-han hag enn-han e-pad ann oferen a lavar bemdez war ann aoter hep skuilla goad ; rei a ra ar bara a vuez, ar c’horf hag ar goad euz hor Zalver. Evit se eo en deuz bet ann ursou ; bez’ en deuz bet karg digant Map Doue evit silvidigez ar bed, hag ar pez a zo enn he stad da ober, a zo dioc’h ma’z eo braz ar garg sakr-ze. D’ezhan eo e gwirionez ez euz lavaret : Bezit santel, o veza ma’z ounn-me santel, me a zo ann Aotrou ho Toue.\nPec’her paour ma’z ounn, ken dinerz, ken toc’hor, ker sempl ; penaoz, o va Jezuz, ec’h hellinn-me kaout ar zantelez a fell d’e-hoc’h a ve enn-oun ? Krena a rann em c’hreiz pa zonjann e kement-se, ha koll fisians a rafenn ma ne zeufac’h, dre ho madelez, d’am c’hrevaat o lavaret : Ann dra-ze a zo dreist galloud ann dud, hogen pep tra a zo eaz da Zoue.\nAdtapet diwar « https://br.wikisource.org/w/index.php?title=Pevare_levr_-_V&oldid=94717 »\nKemmoù diwezhañ degaset d'ar bajenn-mañ d'an 4 Du 2016, da 16:10.


Abaoe dekvloaziadoù e vez kaoz eus gorilhed ar menezioù er mediaoù en abeg d'ar strivoù a vez graet da virout ar 600 loen zo bev c'hoazh.\nISBN : 978-2-84398-294-1\nAbaoe dekvloaziadoù e vez kaoz eus gorilhed ar menezioù er mediaoù en abeg d'ar strivoù a vez graet da virout ar 600 loen zo bev c'hoazh. Dekmiliadoù a c'hrilhed ar plaenennoù zo ivez e koadeier kreiz Afrika. En arvar e vezont lakaet gant obererezhioù mabden, en o zouez korvoerezh ar c'hoadoù. Studiet eo bet a-walc'h ar strolladoù gorilhed-se da rein dimp ur sell hollek war doareoù bevan an daou spesad-se ha dreistholl war o buhez sokial kemplezh. Dizoloit aman ar spesad liespried souezhus-meurbet-se, ma vez liammoù tost etre an div reizh, ma vez dibabet o c'henc'hoarier revel gant ar parezed, ma vez graet strivoù bras gant ar pared d'o derc'hel ha ma vez meur a strollad dishenvel enno strolladoù gouennerien, strolladoù loened hep parez ha loened digenvez.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/117 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/117\n(80) Hag ar bugel a greske hag a grenvae er spered ; hag e choumaz en dezertchou beteg an deiz ma tlie beza diskouezet da Israel.\nEN amzer-ze, e oe embannet eun urz aberz Cezar-Augustus, evit ma vije countet an niver euz an dud a oa var ar bed holl. (2) An denombramant kenta-ze a oe great pa oa Kurenus gouarner ar Siri. (3) An holl eta a iea da lakaad ho hano, pep hini en he gear he-unan. (4) Josef ive a bignaz euz a C’halile, euz a gear Nazaret, d’ar Jude, da gear David, a c’halver Bethlehem, dre ma oa euz a di hag euz a famil David, (5) evit lakaad he hano gant Mari, he bried, pehini a oa dougeres.\n(6) Hag e-pad ma oant eno, ec’h erruaz an amzer ma tlie gwillioudi. (7) Hag e c’hanaz he mab kenta-ganet, hag e vailluraz anezhan, hag hen lekeaz en eur manjouer, rag ne oa ket a blas evithe en hostaliri.\n(8) Hogen, bez’ e oa er vro-ze pastored pere a choume er meziou, o tiwall ho loened e-pad beilladennou an noz. (9) Ha setu, eun eal a-berz an Aotrou en em brezantaz dezhe, ha gloar an Aotrou a lugernaz en-dro dezhe, hag e oant spouronet-holl. (10) Neuze an eal a lavaraz dezhe : N’ho pezet ket a aoun ; rag digas a ran deoc’h eur c’helou mad, pehini a vezo eur sujet a joa vraz evit ar bobl holl ; (11) rag ganet eo hirio deoc’h, en kear David, eur Zalver, pehini eo ar C’hrist, an Aotrou. (12) Ha setu aman eur sin deoc’h evit hen anaoud : Kavoud a reot ar bugel bihan mailluret, ha gourvezet en eur manjouer.\n(13) Ha kerkent en em gavaz gant an eal eun niver braz euz a arme an env, o veuli Doue hag o lavaret : (14) Gloar da Zoue, en huella euz an envou ; peoc’h var an douar, bolontez vad e-kenver an dud !\n(15) Ha goude ma ho doe an elez kuiteet diouthe hag en em dennet en env, ar bastored a lavaraz an eil d’egile : Deomp eta bete Bethlehem, ha gwelomp ar pez a zo c’hoarvezet, hag a zo roet deomp da anaoud gant an Aotrou. (16) Mond a rejont eta gant hast, hag e kavjont Mari, ha Josef, hag ar bugel bihan gourvezet er manjouer. (17) Ha pa ho doa gwelet anezhan, e tisclerjont ar pez a oa bet lavaret dezhe divarben ar bugel-ze.\n(18) Hag ar re holl a glevaz kement-se, a oa souezet braz euz\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/117&oldid=125206 »


Katekiz historik/Kenta Gévren - XIV Gentel - Wikimammenn\nKatekiz historik/Kenta Gévren - XIV Gentel\nF. Trémeau, 1826 (p. 27-29)\n◄ XIII Gentel. Eûz a Stâd ar Iuzevien goudé ar sklavérez. XIV Gentel. Eûz ar Iuzevien Spéréduz hag eûz ar Iuzevien Kiguz. XV Gentel. Eûz a C’hinivélez Jézuz-Krist. ►\nEûz ar Iuzevien Spéréduz hag eûz ar Iuzevien Kiguz.\nHérodez, unan eûz ar fallagra tûd a oé biskoaz, a aloubaz rouantélez Judéa gant skoazel ann Impalaerded Romaned. Enn hé amzer, ar Iuzevien a wélé ervâd pénaoz ar C’hrist a ioa daré da zont, hervez ann holl ziouganou : hôgen béz’ éz oa Iuzevien Spéréduz ha Iuzevien Kiguz. Ar Iuzevien Kiguz n’en em rôent néméd d’ann traou a wéleur : na zervichend Doué néméd évit kaout madou ann douar, pulder a éd, hag a win, kalz a jatal, tensoriou aour, hag arc’hant ; évit béva enn eunn doaré éaz gand hô bugalé. Na zoujend Doué néméd dré ann abek d’ar baourentez, d’ar c’hlénvéjou ha d’ar marô. Ar Iuzevien Spéréduz hag ar gwir Israélited â zerviché Doué dré garantez ; hé énori hag hé garoud a réant enn abek d’hé c’halloudégez, d’hé furnez ha d’hé vadélez dreist-holl. Ével ergerzerien en em wélent war ann douar, hag é c’hortozend eur vuez all goudé hou-man. Ann eil ré hag ar ré all a c’hortozé roûantélez ar Mésî ; hôgen enn eunn doaré dishénvel. Ar Iuzevien Kiguz a géméré gér-é-c’hér kémend hô doa lavared ar Broféded dré hévélédigéz. Dré-zé, é lékéant enn hô fenn pénaoz é rénjé war ann douar ; é vijé brasoc’h brézéliad égéd David, ha pinvidikoc’h égét Salomon ; ha pénaoz ar Iuzevien, dindân hé rén, a vévché er skéd, enn dudi, hag é c’hourc’hémenchend d’ann holl boblou. Ar Iuzevien Spéréduz a wié pénaoz éz eûz brasoc’h madou da c’hortozi égéd ar ré a helleur da gaout war ann douar. Dré-zé, na c’hortozent béza euruz némét goudé ann dazorc’hidigez, hag é c’hortozent dreist pép trâ digand ar Mésî ar skoazel a zô réd d’é-omp évid anaout ha karout Doué.\nGoulenn. Piou a oé roué ar Iuzevien dindân Impalaerded ar Romaned. Lavar. Hérodez é oé. G. Peûr é oé sevénét amzer donédigez ar C’hrist. L. Dindân rén Hérodez. G. Piou é oa ar Iuzevien Kiguz. L. Ar ré na zerviché Doué néméd évit-hô hô-unan. G. Pétrâ a grédend diwar-benn rén ar C’hrist. L. Kridi a réant pénaoz é rénjé war ann douar, é lakajé ann holl boblou da bléga dindân galloud ar Iuzevien ; é vévché er madou, enn énoriou hag er plijaduriou. G. Piou é oa ar Iuzevien Spéréduz. L. Ar ré a zerviché Doué dré garantez. G. É pétrâ é iékéant hi hô gortoz. L. Er vuez all goudé ann dazorc’hidigez. G. Pétrâ a c’hortozent-hi digand ar Mésî. L. Ar skoazel a zô réd évid anaout ha karout Doué.\nAdtapet diwar « https://br.wikisource.org/w/index.php?title=Katekiz_historik/Kenta_Gévren_-_XIV_Gentel&oldid=146367 »\nKemmoù diwezhañ degaset d'ar bajenn-mañ d'an 9 Her 2018, da 11:37.


Pajenn:Morvan - Buez ar Zent, 1894.djvu/162 - Wikimammenn\nPajenn:Morvan - Buez ar Zent, 1894.djvu/162\nvar guirioneziou ar feiz, ha pa gavaz d’ezhan e c’houie mad aoualc’h he greansou, e lavaraz da zant Jaoua he vadezi. Rak sant Jaoua a ioa bet o tiambroug sant Paol beteg Koatgarz, hag abaoue oa chomet da ober koumpagnunez d’ezhan. Hogen, evit rapari he dorfed, Aotrou ar Faou a lakeaz sevel eur gouent nevez el leac’h m’en doa lazet ann daou abad, hag e memor euz ann daou vuntr-se, ar gouent nevez a oue hanvet Daoulas. Sant Jaoua a oue hanvet da abad er gouent-ma; mes karget oa ato euz a barrez Brasparts.\nNi on euz da ziouall rak eunn dragoun hag a zo kalz goasoc’h eged ann hini a deuaz var dro ar Faou enn amzer sant Jaoua. Hennez ne lame digant ann dud nemed buez ar c’horf, hag enn hor c’hichen-ni ez euz eunn dragoun all, dragoun ann ifern pe ann diaoul, hag a glask\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/162&oldid=137340 »


Buhez ar Sent/1837/Pascal Belon - Wikimammenn\nBuhez ar Sent/1837/Pascal Belon\n◄ Ubald Pascal Belon Felix a Gantaliç ►\nAr seitecvet devez a viz Maë.\nSANT PASCAL BELON\nAr Sant-mâ a oa guinidic eus ar Rouantelez Arragon. E guerent, pere a oa labourerien douar hac a veve var boez o divrec’h, a admire an natur vad hac an inclination gaër a remerquent ennàn evit ar vertuz. C’hoant bras o devoa d’en lacaat er scol, mæs beza ez oant quer paour ma ouent obliget d’e lacât etouez an estren evit divoal al loenet.\nPascal, pehini eus e gostez a oa ive c’hoantec da zisqui, o veza cavet ar voyen da gaout un A B C, ne vanque quet da vont liessa ma alle da gaout ar re a ouïe lenn, gueich unan, gueich un-all, ha d’o fidi en hàn-Doue d’en disqui ; er fæçoun-ze e tesquas souden lenn mad. Goudese ne vize muy guelet en dro d’e loenet nemet gant ul levr devot bennâc en e zorn, pe e Rosera pehini a recite bemdez en enor d’ar Verc’hes Vari, evit pehini en devoa un devotion special ha tener meurbet.\nPetra bennâc ma seblante e stad besa propr ha commod evit conservi e innocanç, cousgoude e cave difficulteou ennàn. Ar re gant pere e oa obliget da veva ne oant quet quer reservet na quer modest evel-dàn en o c’homsou nac en o actionou. Quemense a reas dezâ quemeret ar resolution da guitât ar bed, e pehini e cave cals a zangerou evit e silvidiguez. Mont a reas eta da ur Gouent eus a urz Sant Frances, taust d’ar Guær a Montfort, e pelec’h e oue recevet d’an oad a naontec vloas. Miret a ree ar reglen gant ur fervor vras, hac e lequee e oll studi da ober pep-tra, an traou distera memes, gant un intention santel hac er fæçoun ar Parfeta.\nOuspen, ober e labour hac e servich e-unan, en em-gargue c’hoas eus a labour ar breudeur-all quentre ma remerque o devoa an distera incommodite ; hac e ober a ree gant un ær quer countant ha quer joaüs ma vige ravisset : pep-unan oc’h e velet. Dre-ze ive e Superioret er c’hassas da chom e meur a gouent evit servichout da squêr ha da exempl d’ar religiuset ; hac e bresanç a excitas e pep lec’h an devotion hac ar fervor.\nVar fin e vuez e vihe bepret guelet, gant e Rosera en e zorn ; hac e gonversation ordinal a oa var an dinite hac an excellanç eus ar Verc’hes Vari. Erfin, goude ur c’hlènvet a eiz dez, pere a dremenas oll en un oræsoun douç ha fervant, e rentas e Ene d’e Grouer er bloas 1592 d’an oad a zaou vloaz hac hanter-cant. Ar Pap Paul pempet er bloaz 1618, hac ar Pap Alexandre eizvet en disclerias sant er bloas 1690.\nPascal Belon, en amser ne voa c’hoas nemet ur c’hrouadur, a lavare bemdez ar Rosera en ur zivoal e loenet. C’hui bugaliou paour, pere a dremen an darn-vuya eus hoc’h amser o tivoal ar chatal evel-dàn, deut ive d’e imita, da viana en ur lavaret ho Chapeled ur veich bemdez. Pebes sourcen a c’hraçou na ve quet evidoc’h epad ho puez an devotion gaër-ze e quêver an Itron Varia !\nEil Reflexion. Ar Sant-mâ n’en em gontante quet da ober e labour hac e servich e-unan, en em garga a ree c’hoas gant joa eus a labour e vreudeur, quentre ma o guele dindan bec’h pe incommodet un draïc benâc. C’hui servicherien guæz, ma ne illit quet ober traou bras evit Doue nac evit ho nessa, bezit da viana serviabl ha carantezus ; sicourit a galon vad ar servicherien-all gant pere e chommit. Quemense consideret ennâ-e-unan a seblant beza dister ha bian, mæs ar garantez gant pehini er greot en rento bras hac agreabl meurbet da Zoue.\nAdtapet diwar « https://br.wikisource.org/w/index.php?title=Buhez_ar_Sent/1837/Pascal_Belon&oldid=62229 »\nKemmoù diwezhañ degaset d'ar bajenn-mañ d'an 24 Meu 2014, da 11:10.


Diwallit d'ho tivjod tudoù ! An hini a c’hoarzho da gentañ en do ... ur skouarnadig. Setu ar ganaouenn mil vrudet "Bichig Barbig", kanet gant Bleuñvenn ha Gireg Konan (Bro-Dreger). Deoc'h-c'hwi bremañ da ganañ, met arabat skeiñ re greñv !\nAn hini a c’hoarzho da gentañ\nEn devo ur skouarnadig...


William Morris, 1887.\nWilliam Morris (24 Meurzh 1834 – 3 Here 1896) a oa ur barzh, un arzour hag ur skrivagner saoz ereet ouzh al luskad Arts and Crafts Movement. Ul levezon kreñv en deus bet war adsav an arzoù-gwiaderezh hengounel e Bro-Saoz. Hag e oberezh lennegel a daolas diazez ar moliac'h evel doare-lennegezh.\nMorris zo ganet e Walthamstow, en Essex, en un tiegezh bourc'hizien binvidik. Dindan levezon ar grennamzeregezh e tremenas e yaouankiz o studial an oberennoù klasel e Skol-veur Oxford, ha keneren Birmingham Set. Goude e studiadennoù e timezas gant Jane Burden, hag e yeas e darempred gant tud eus ar skol arzourion Pre-Raphaelite evel Edward Burne-Jones pe Dante Gabriel Rossetti, ha gant an tisavour nevezc'hotek Philip Webb. Webb ha Morris a dresas ar Red House e Kent e-lec'h ma vevas Morris adalek 1859 betek 1865, a-raok mont da vBloomsbury, e-kreiz Londrez. E 1861 e krouas Morris ar "Morris, Marshall, Faulkner & Co.", an embregerezh kinkladur, gant Burne-Jones, Rossetti, Webb, ha tud arall, hag o deus graet berzh bras, o levezonañ ar gened diabarzh da vare Victoria.\nMorris a oa o chom e Maner Kelmscott en Oxfordshire a-c'houde 1871 en ur zerc'hel un ti e Londrez ivez. Entanet e oa gant e weladennoù en Island, lec'h ma kejas gant Eiríkur Magnússon. Gantañ e reas kalzig a droidigezhioù e saozneg eus sagaoù islandek. D'ar mare-se e teuas-eñ da vout brudet a-walc'h gant embannadur e varzhonegoù hag e zanevelloù, en o zouesk: The Earthly Paradise (1868–1870), A Dream of John Ball (1888), News from Nowhere (1890), hag an danevel moliac'h The Well at the World's End (1896). E 1877 e krouas ar Society for the Protection of Ancient Buildings da stourm a-enep an drastoù war ar savadurioù istorel. A-du e oa gant ar varksouriezh ha dedennet gant an anveliouriezh er bloavezhioù 1880, hag ur sokialour e teuas da vout a-benn ar fin. E 1891 e krouas ar Kelmscott Press evit emban levrioù kaer hag enlivet, ul labour hag a reas betek e varv.\nUnan eus pennoù diorren ar sevenadur Victorian e oa Morris. E vuhez-pad e oa anavezet evit e varzhonegoù, hogen e oberennoù war an arzoù hewel a chomas ar re vrudetañ goude e varv. E Bro-Saoz a-vremañ e c'haller gweladenniñ mirdioù liesseurt a zo enno oberennoù gant Morris, hag arrebeuri raktreset gantañ a vez produet hiriv an deiz.\n↑ Tate. William Morris 1834–1896\n. Tate. Kavet : 2021-06-24.\nAdtapet diwar « https://br.wikipedia.org/w/index.php?title=William_Morris&oldid=1976220 »\nKemmoù diwezhañ degaset d'ar bajenn-mañ d'an 6 Meu 2022, da 10:23.


"Open the border", film nevez Mikael Baudu, skignet e salioù ha war France 3 - Keneildedoù kurd Breizh\n12 October 2017 26 September 2020 Filmoù, Open the border\nMiz C’hwevrer 2016. Evit an dekvet gwech e klask Saif, Seve ha Tarik treuziñ mor Ege. Ar wech-mañ e vo an hini mat. Ur sizhun goude e tegouezhont en Idomeni war an harzoù etre Bro-C’hres ha Makedonia. 14 000 repuad zo berniet aze dindan teltennoù dister en desped d’ ar glav hag er yenijenn. Torret eo o huñvre en Europa gant ar gwirvoud kalet. E-pad mizioù e rankint bevañ er stuz diasur-se kalonekaet gant ur youl dir : tremen en tu-hont d’an harzoù. Aze ’mañ e-tal kichen a-dreñv renkennadoù orjal dreinek. Gwelet o deus ar Yezidied yaouank o buhez cheñch penn da benn pa voe taget o c’hêriadenn gant Daesh e Miz Eost 2014. N’o deus mui nemet ur pal abaoe : mont da gaout Bro-Alamagn evit kregiñ eno gant ur vuhez nevez, pell diouzh lec’hioù al lazhadeg he deus skoet o fobl, o c’herent, o mignoned. Staget int gant ur veaj dañjerus, o vevañ en ur stad mantrus, o tremen alies e-kichen ar marv, o kavet war o hent ar pep gwellañ hag ar pep gwashañ, brokusted an dud a-youl-vat ha c’hoantegezh an drafikerien.\nSkignet war France 3 Breizh d’an 21 a viz Here da 11 e e Bali Breizh.\nEr salioù :\n20/10 8 e gm Besançon Le Scènacle 6,rue de la Vieille monnaie\n21/10 6 e gm Lanniliz Sal La Nuit de noces\n05/11 3 e gm Plouvian La Forge\n06/11 8 e30 gm Gwengamp Sinema les Baladins\n06/11 8 e30 gm Lechiagad sal Kroaz Malo\n10/11 8 e gm Plougastell-Daoulaz mediaoueg Anjela Duval\n15/11 8 e30 gm Kawan Ti ar Vro\n18/11 10 e Plouzane Kreizenn sevenadurel\n24/11 8 e30 gm Skaer egorenn Youenn Gwernig\n26/11 4 e gm Nevez Sal ar Gouelioù\n01/12 8 e30 gm Roazhon MIR, 7 kae Chateaubriand\nKurdistan, Huñvreal an Nevez-Amzer a vo skignet ivez e Besançon d’an 22 a viz Here da 5 e gm, sal Proudhon.


peder - Wikeriadur\n(Adkaset eus feder)\n(Anv-gwan pegementiñ hag anv-kadarn 1) Kavet en henvrezhoneg (peder). Meneget er C'hatolikon (peder). Da geñveriañ gant ar gerioù pedair en kembraeg, peder en kerneveureg, cetheoir en iwerzhoneg.\n(Anv-kadarn 2) Savet diwar « ped- », pennrann ar verb « pediñ », hag al lostger « -er ».\n(Furm verb) Savet diwar « ped- », pennrann ar verb « pediñ », hag an dibenn-ger « -er ».\nan niver etre Teir ha pemp (dirak an anvioù-kadarn benel unan).\nEno a zo (ez eus) peder gostezenn kig-sall a-istribilh ouzh an terrest. — (Jules Gros, Le trésor du breton parlé Deuxième Partie, 1970, p. 272.)\nMa voe staget neuze gant ar peder chadenn ouzh diadre lestr Yann, a dennas anezhañ d' e heul, ken brav ha tra. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 57.)\nUr mell chaodouron aour a‑istribilh en aer war-bouez peder chadenn, aour, hir-hir, ken ne weled fin ebet dezho. — (Kaourintin Riou, Ar Mabinogion displeget e brezhoneg evit ar vugale', Al Liamm niv. 39, 1953.)\n"[...], "a-raok div eur e vo noz, hag a-benn peder eur amañ, c'hwi 'vo marv. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 37.)\nEr vatimant-se e oa c'hwec'h kaoter a deir pe a beder forn. — (Jules Gros, Le trésor du breton parlé Deuxième Partie, 1970, p. 233.)\nGwelet a rez ar podig-mañ ? Bez' ez eus ennañ peder frouezhenn. — (Klaoda ar Prad, An teir c'had ; Ar mevel laer, Ti-moulerezh Sant-Gwilherm, Sant-Brieg, 1908, p. 23.)\nTeir pe beder gwech eo bet ar jandarmed war e dro. — (Jules Gros, Le trésor du breton parlé Première Partie, 1966, p. 239.)\nPaka eur pesk brao a eure, ha neuze ez eas da gas anezan da eur roue a oa eun teir pe beder leo ac'hano. — (G. MILIN, Gwechall-goz e oa..., Kemper, 1924, p. 41.)\nPeder merc'h o deus. — (Mammenn ?.)\nMamm a oa o paouez lazhañ ar goulou pa deuas adarre betek dimp plik-plok peder roeñv o skeiñ an dour div-ha-div. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 39.)\nar peder-mañ, ar peder-se\nImplijet e vez dirak anvioù-kadarn benel en o furm unan.\nDegas a ra ur c'hemmadur dre c'hwezhiñ, ha dre vlotaat e rannyezhoù 'zo.\npeder /ˈpeːdɛr/ benel\nNiver 4, etre teir ha pemp.\ngalleg : quatre (fr)\nkembraeg : pedair (cy)\nkerneveureg : peder (kw)\nsaozneg : four (en)\npeder /ˈpeːdɛr/ gourel, liester pederien, pederion\nDen a lavar pedennoù.\nAmañ e peder ar bederien da antreal en ti ha da sevel ouzh taol. — (Rimou ha goulennou evit an eureujou, e Montroulez, e ty Lédan, Impr., e traòn ru ar Pave, p. 5.) (Levraoueg Skol-Veur Roazhon 2)\nDen a c'houlenn digant tud all dont betek e di .\ngalleg : celui qui prie (fr)\ngalleg : invitant (fr) , hôte (fr) (qui invite)\nFurm dic'hour ar verb pediñ en amzer-vremañ an doare-disklêriañ.\nAdtapet diwar « https://br.wiktionary.org/w/index.php?title=peder&oldid=297150 »\nKemmoù diwezhañ degaset d'ar bajenn-mañ d'an 11 Ebr 2020, da 07:26.


Plovdiv a zo un oblast (rannvro) e kreiz Bulgaria hag a oa lod eus Rumelia ar Reter.\nStankter ar boblañs\nKod ar Broviñs evit ar plakennoù-marilh\n(UTC+2; UTC+3 e-pad an hañv)\nGwel ar Menezioù Rodopi tro-war-dro da gêriadenn Vrata e Su ar broviñs\nEn oblast-mañ e kaver : ul lodenn eus Plaenenn Trakia Uhel, ar menezioù Rhodopi, an aridennad menezioù Sredna Gora, an traoñiennoù isvalkanek hag an aridennad menezioù Stara Planina gant e benn uhelañ, Botev (2 376 m).\nSetu amañ roll an traoù dibarañ all :\nar Maritsa, ar Stryama hag ar Pyasachnik eo ar stêrioù pennañ\nkalz mammennoù dour melar zo\nur Park Broadel Balkanoù Kreiz zo.\nMogerioù ar c'hreñvlec'h Hisarya\nPouezus hag askoridik eo al labour-douar. Gounezet e vez frouezh (avaloù, prun, per, kerez, rezin, sukrin ha sukrin-dour), legumaj (tomatez, skilbebr, karotez, kaol, avaloù-douar), ed, riz, heiz hag all.\nDiorroet eo ar greanterezh :\nhouarnerezh e Plovdiv\ngreanterezh elektronek e Plovdiv, Saedinenie, Voivodinovo, Radinovo ha kêriadennoù all tro-war-dro\nmekanikoù labour-douar e Karlovo\narmoù ha danvez-arme e Sopot, Karlovo ha Plovdiv\ngreanterezh kimiek e Plovdiv hag Asenovgrad\nar gounezvouederezh a zo diorroet e kazi pep lec'h, e penn kentañ e Plovdiv hag Asenovgrad (gwin).\nan douristelezh a zo o tiorren gant glad sevenadurel ar broviñs hag ar mammennoù dour melar niverus, brudet er bed a-bezh.\nPlovdiv eo kêr-benn an oblast. Setu amañ kêrioù all : Karlovo, Sopot, Klisura, Kalofer, Hisarya, Saedinenie, Rakovski, Brezovo, Stamboliyski, Krichim, Perushtitsa, Sadovo, Parvomay, Asenovgrad, Laki, Katunica, Yiagodovo.\n18 anezho zo er rannvro :\nAdtapet diwar « https://br.wikipedia.org/w/index.php?title=Plovdiv_(Oblast)&oldid=1766354 »\nDernière modification le 27 Eos 2017, à 16:49\nKemmoù diwezhañ degaset d'ar bajenn-mañ d'an 27 Eos 2017, da 16:49.


Serret e oa bet ar stal Gad e Lambaul-Gwimilio e 2014 © Radio France - Nicolas Blanzat\nDistrujet e vo savadurioù kozh ar stal Gad. E 2014 e oa bet serret al lazhti moc'h e Lambaol-Gwimilio, hag hon eus klasket gouzout petra eo deuet da vezañ an implijidi.\nDisavet e vo lazhti Gad e Lambaol Gwimilio\nAbaoe 4 bloaz eo serret an uzin, lec'h ma ’z eus bet betek 1200 den o labourat. Tro 900 e oant e 2014, pa ’z eus bet divizet serriñ ar sal Gad. Lod anezho a zo dilabour c'hoazh, lod all o deus cheñchet micher, evel Jean-Claude a zo bremañ micherour war un atant.\nSoñj ar jiletennoù melen war an diviz broadel bras\nPiv, penaos, evit komz eus petra : n'eo ket sklaer c'hoazh penaos e tremeno ar vreutadeg vroadel a vo aozet a-benn sizhun gant ar gouarnamant. Evit klask sioulaat fulor ar jiletennoù melen e oa bet divizet prientiñ seurt traoù, met n'eo ket gwall entanet lod anezho, evel Jean-Luc Mingant.\nArc'hantaouet e vo raktresoù e brezhoneg e Kreiz-Breizh gant ur c'hlub "Cigales"\nPal ur c'hlub "Cigales" a zo arc'hantaouiñ raktresoù lec'hel ha kengred, evit sikour an ekonomiezh kengred e lec'hioù m'eo diaes sevel stalioù pe embregerezhioù. Tro 70 klub a zo e Breizh, hag e Bro Karaez ez eus bet krouet unan a skoazello raktresoù a lak ar brezhoneg war wel. Bep miz e vez espernet 20 euro gant 9 den, en o zouez Fulup Kere, ezel eus ar gevredigezh Raok.\nDiffusion le mardi 8 janvier 2019 de 19:00 à 19:10


Degemer al lec’hienn > Ar strolladoù > Choukibenn > Heuliad ar Roue : Dede Koat adarre !\nRoue eo deuet da vezañ Dede Koat. Bevañ a ra kaer gant spletoù ha displetoù e vicher nevez ! Met buan a-walc’h n’eo ket evit gouzañv ken ar vac’hidigezh feodel-mañ. Lakaat a ra en e benn mont da ergerzhout e rouantelezh hep goût da zen ha da vont da weladenniñ Jobig e gamalad kozh.\nEn ar rann nevez-mañ e kejo Dede gant ar bobl ha gant e zisplijadurioù. Evit dont a benn eus ar c’hudennoù a vo e-kerzh e veaj e vo ret dezhañ bezañ fin evit diskoulmañ traoù zo.\nEn istor-mañ gant kanaouennoù e-barzh e vo kavet : laeron, banjo, ur roñfl ha bitrakoù dic’hortoz.\nPadelezh : 42 mn\nOad : Adalek 3 bloaz\nEmren da geñver ar son hag ar gouleier\nNiver a blasoù : 200 arvester\nDaou gomedian-muzisianer evit un arvest divyezhek pe e galleg penn-da-benn.\nPlourin-lès-Morlaix Chapel Santez Filomena 45 straed an Argoad


Katekiz historik/Eil Gévren - XXIX Gentel - Wikimammenn\nKatekiz historik/Eil Gévren - XXIX Gentel\nF. Trémeau, 1826 (p. 105-106)\n◄ XXVIII Gentel. Eûz ann Urs. XXIX Gentel. Eûz ar Briédélez.\nNAVED GENTEL WAR-N-UGENT.\nEûz ar Briédélez.\nDoué ô véza krouet ann dén kenta, a rôaz d’ézhan eur vaouez, évid eil hag évit skoazel, hag hô lakaad a réaz da c’hénel ann holl dûd all : ével-sé é réaz ar Briédélez. Ar péc’hed en doa saotret ann ôber anézhi : hôgen Jézuz-Krist en deûz hé lékéad d’hé stâd kenta, hag en deûz gréat eur Sakramant anézhi, ô staga out-hi grasou dibaot. Ar stroll eo éta eûz a eur gwaz hép-kén gand eur vaouez hép-kén, ha na hell két béza torret néméd dré ar marô. Béz’ é tléont en em garout é-c’hiz ma n’hô défé néméd eunn hévélep korf gand daou éné, en em skoazia ann eil égilé enn holl labouriou eûz ar vuez, ha prédéria ar vugalé a zeû d’ézhô, évit ma kendalc’hint da zervicha Doué war hô lerc’h war ann douar. Ar stroll-zé eûz ann ozac’h hag eûz ar c’hrég a zô ar skeûden eûz a stroll Jézuz-Krist gand hé Iliz. Hôgen, pétrâ-bennâg ma eo santel brâz ar Briédélez, ar stâd eûz ann diouéridigoz klôk a zô c’hoaz c’houékoc’h. Ann dûd dimézet a zô rannet étré Doué hag ar béd, dré ar prédéri eûz hô zûd ; ar gwerc’hézed hag ann intanvézed a zô dieûb évid en em rei holl da Zoué. Koulskoudé ann diouéridigez klôk a zô eur c’hras dibaot péhini né két rôed d’ann holl.\nGoulenn. Piou en deûz lékéad ar Briédélez. Lavar. Doué hé-unan er penn-kenta eûz ar béd. G. Piou en deûz hé digaset enn hé glanded. L. Jézuz-Krist, péhini en deûz gréat eur Sakramant anézhi. G. Eûz a bétrâ eo ar skeûden. L. Eûz a stroll Jézuz-Krist gand hé Iliz. G. Péhini eo ar c’hrâs eûz ar Sakramant-zé. L. É teû ann ozac’h hag ar c’hrég d’en em garout é-c'hîz na vent néméd unan. G. Pétrâ a c’hoarvez eûz a gément-sé. L. É teûont d’en em skoazia ann eil égilé enn hô ézommou. G. Pétrâ a dléont-hi da ôber évid hô bugalé. L. Kaoud eur préder brâz anézhô hag hô sével é doujans Doûé. G. Ha béz’ éz eûz eur stad c’houékoc’h égéd ar Briédélez. L. Ia, ar stâd eûz ann diouéridigez klôk. G. É pétrâ éf-hi gwelloc’h. L. O véza ma lez mui a zieûb da zervicha Doué. G. Hag ann holl a hell kaoud ar wellaen-zé. Nann, eur rô dibaod a Zoué eo.\nAdtapet diwar « https://br.wikisource.org/w/index.php?title=Katekiz_historik/Eil_Gévren_-_XXIX_Gentel&oldid=146414 »\nKemmoù diwezhañ degaset d'ar bajenn-mañ d'an 9 Her 2018, da 13:32.


Pajenn:Marigo - Buez ar Saent.djvu/44 - Wikimammenn\nPajenn:Marigo - Buez ar Saent.djvu/44\nme eo ar mab-se da behini e vouelit nao bloaz-so. O clevet ar c’homsou-mâ, e teuzout d’en aznaout dre mercou ous pere n’o devoa quet quemeret evez quent. Neuse, gant ar joa o devoa da veza cavet o mab, ha gant ar glac’har d’en aznaout nemet er mare ma yee da dremen, e teuzont d’e vriata gant ar brassa teneridiguez. Penaus, va mab quer, eme e vam en ur grial, a ret eo goude ho peza bet dindan va daoulagat epad tri bloaz, n’hoc’h aznaveen nemet er moumet ma yeet da vervel ? E dad n’en em explique nemet dre e zaelou ; an oll servicherien, diredet d’an trous, a vesque o daelou gant re o mestr. Ar Sant o veza tremenet, etre divrec’h e dad hac e vam, en em daulzont-oll d’e dreit evit bouchat dezo.\nUr foul bras a dud a ziredas evit guelet ar Sant ; soueset e voant-oll, ha leun a admiration. Mervel a eureu var dro ar bloaz 447, d’an oad a ur bloaz varn-uguent. Enterret e voe er plaç m’en devoa goulennet ; hac e dad a reas souden goude sevel un Ilis caër er memes plaç.\nAdmiromp couraich ar Sant-mâ, e vertuz, e vortification, e humilite, hac ispicial an nerz eus a c’hraç an Autrou Doue.\nAn eizvet devez a viz Guenver.\nSANT MAUR ABAD.\nSant Maur a ïoa mab da ur Senator Romen. Pa voe deut d’an oad a zaouzec vloaz, e dad a bedas Sant Beneat da ober e instrui en e gouent ; an Den Santel-ze quentre ma velas ar c’hrouadur yaouanc a zeuas da aznaout an dessein bras en devoa Doue var-nezâ, hac a guemeras e-unan ar sourci d’e instrui.\nÆz eo compren peguement ec profitas e scôl ur\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/44&oldid=134561 »


Région_Bretagne - Bretagne.fr > Page Breton - An dispignoù dre ar munud\nAn dispignoù e 2015 gwelet a-dost\nDaoust m’eo stenn an traoù er mareoù-mañ evit a sell ouzh an arc’hant publik e weler splann, gant ar budjed-mañ ennañ tost 1,4 miliard a euroioù (un digresk zo evit an eil bloaz diouzh renk), e lakaer ar postadurioù da dremen da gentañ evit ma chomo startijenn gant Breizh e-kreiz an enkadenn. Gant an dibab-se eo disheñvel Breizh diouzh ar rannvroioù all. Sellit ouzh dispignoù 2015 er budjed-se, harpet gant ur strategiezh stourm e-keñver an arc’hant. Frammet eo hervez daouzek kefridi bennañ hag en-dro da dri zra diazez : bezañ efedus, bezañ gouest da gevezañ ha dedennañ an dud.\nTreuzdougen ha mont-ha-dont - 353,4 M€\nE 2015 e talc’h ar Rannvro gant he strivoù evit aesaat ar mont-ha-dont war-zu Breizh. War greskiñ ez a ar budjed gouestlet d’an treuzdougen c’hoazh hag en eil renk emañ bepred e budjed ar strollegezh.\nDelc’her gant ar chanter « Breizh tizh bras »\nGant al linenn tizh bras (LTB) e vo ezhomm tost 3 eur evit mont eus beg Breizh betek Pariz a-benn miz Mae 2017 ha mont a ra al labourioù war-raok hervez an deiziadur a oa bet lakaet. War-lerc’h al labourioù a oa bet kaset da benn e 2014 (douarañ, ober 240 savadur) e vo staliet aveadurioù al linenn e 2015.\nDelc’her a reer ivez da gempenn al linennoù Roazhon-Brest ha Roazhon-Kemper evit lakaat an tizh bras da vont pep lec’h e Breizh. E-pad ar c’heit-se, e penn kentañ 2015, e vo echuet gant ar c’hendiviz foran war ar raktres evit al linennoù nevez Kornôg Breizh Broioù al Liger (LNKBBL). Diwar se e vo gallet gwellaat c’hoazh an desservij er Rannvro.\nAn arc’hant lakaet evit sevel al linenn Breizh Tizh Bras\nE 2014 e oa bet lakaet ar muiañ a arc’hant, da lavaret eo 150 M€, goude-se eo krog ar sammad da zigreskiñ, evel ma oa bet rakwelet (100 M€ e 2015)\nModernaat evit kaout ur servij THR a-zoare\nE 2015 e talc’h ar Rannvro da vodernaat an ostilhoù evit kinnig ur servij treuzdougen beajourien a-zoare gant THR Breizh. Da skouer e vo implijet pemp tren nevez daou estaj dezho, ar Regio2N (17 tren nevez a vo resevet etre 2014 ha 2016, ar pezh a gousto 200 M€ en holl).\nDalc’het e vo ivez da wellaat an desservij ha da nevesaat ar garioù THR hag adalek 2015 e vo kinniget prizioù nevez izel ha kengret.\nHentoù : ober war-dro an HB 164 (Reter-Kornôg) hag an Triskell (Norzh-Su) da gentañ-penn\nLakaet e vo arc’hant gant ar Rannvro evit lakaat 2 x 2 forzh a-hed an HB 164, a vez graet hent Kreiz Breizh anezhañ. Rak fellout a ra d’ar Rannvro, da gentañ-penn, ober war-dro kempenn an desservij Reter-Kornôg en-dro d’an HB 164, ha Norzh-Su gant an Triskell (Sant-Brieg - Pondi - Gwened/an Oriant). Pouezet e vo c’hoazh evit lakaat al labourioù kempenn an HB 164 da dremen da gentañ da-geñver ar c’hendivizoù evit diazezañ ar gevrat raktresoù Stad-Rannvro da zont.\nRaktres porzh Brest\nDleout a ray al labourioù evit kempenn porzh Brest abalamour d’e ziorren bezañ boulc’het e-kerzh eil c’hwec’hmiziad 2015. Kaset eo ar raktres-se war-raok gant ar Rannvro. Koustañ a ray 220 M€ hag ar pal zo, war un dro, aesaat d’ar bigi mont ha dont ennañ tra ma’z eus kevezerezh bras er mareoù-mañ e Frañs ha gant ar broioù all (dragiñ kanolioù dreist-holl), ha kempenn ur polder ha kaeoù evit degemer obererezhioù nevez liammet ouzh an energiezhioù-mor nevezadus.\nNeveziñ an hentoù bageal hag an tiez-skluz\nEvit an hentoù bageal, kendelc’her a ray ar Rannvro gant al labourioù evit neveziñ ar riblennoù hag adingalañ ar savadurioù, ar pezh a ranker ober da-heul an dourioù bras a oa bet er goañv tremenet (6,6 M€) e-ser delc’her da addegas buhez d’an tiez-skluz diannez ha d’an tachennoù tro-war-dro.\nKempenn an tiriad ha kenskoazell - 72,4 M\nFellout a ra d’ar Rannvro ma vefe diorroet Breizh en un doare kempouez, gant se e ro skoazell d’an holl diriadoù e Breizh.\nKevratoù kevelerezh nevez gant ar Broioù (2015-2020)\nSinet e vo kevratoù kevelerezh nevez gant an 21 a vroioù hag an inizi e 2015 : ar skoazell roet gant ar Rannvro d’o raktresoù diorren evit ar maread 2014-2020 (266 M€ dindan seizh vloaz) zo diazezet war ar strategiezh diorren termenet gant pep tiriad (gant sikour ar Rannvro) en-dro da dri zra bennañ d’ar muiañ. Diazezet eo ar c’hevratoù, dreist-holl, war an doujañs evit an diorren padus hag ar c’hempouez a-fet arc’hant. Gant ar Rannvro e vez skoazellet ivez ar re vreskañ e-touez an tiriadoù hag an dud, gant he folitikerezh war dachenn al lojeiz, ar yec’hed ha diorroadur an teknologiezhioù niverel.\nAn efed loc’h gant arc’hant Europa\nAr Rannvro eo ar bennadurezh nevez evit merañ ar Fontoù europat e Breizh hag emañ o vont da lakaat kreskiñ o efed loc’h evit an diorren lec’hel : lakaet e vo 367 M€ evit ar c’hevratoù kevelerezh e 2014-2020 : 266 M€ a-berzh ar Rannvro, 37 M€ a-berzh ar FEADER (programm LEADER) ha 64 M€ a-berzh ar FEDER.\nLañs zo gant ar raktres « Breizh Kas Uhel-kenañ »\nAr sindikad kemmesk e-Mégalis Breizh a zo bet karget, gant strollegezhioù Breizh, da zegas ar c’has uhel-kenañ e pep lec’h er rannvro. Tapet e vo muioc’h a lañs evit diazezañ ar rouedad niverel e gas uhel-kenañ pa vo staliet ar wienn optikel (budjed ar Rannvro : 21 M€ e 2015). Kroget e oa bet gant ar c’houlzad kentañ staliañ ar wienn optikel e 2014 ha dalc’het e vo d’en ober e 2015 gant sikour arc’hant ar Font evit ar Gevredigezh Niverel (151 M€) hag ar proramm europat Feder (95 M€).\nArsellva an tiriadoù\nDiazezet eo bet Arsellva an tiriadoù gant ar Rannvro : bodañ an holl ditouroù a gaver evit kaout un anaoudegezh resis ha nevesaet eus Breizh. Dleout a reer, gant an arsellva, anaout gwelloc’h ar pezh a zo en dalc’h evit diorren ar vro ha diwar se sevel politikerezhioù publik hag a gloto ar gwellañ gant an ezhommoù el lec’h-mañ-lec’h.\nStummañ a-hed ar vuhez ha suraat buhez vicherel an dud - 120,7 M€\nStummañ ar re yaouank hag an dud a zo o klask labour\nEmañ Breizh e-touez ar peder Rannvro e Frañs lec’h m’eo an izelañ feur an dud dilabour (8,6%), met uhel a-walc’h eo bepred e-mesk an dud n’o deus ket kalz diplomoù pe hini ebet zoken. Se zo kaoz e vo kreñvaet e 2015 an diarbennoù a oa bet kemeret gant ar Rannvro e 2014, da-geñver he folitikerezh a-fet stummañ micherel, evit skoazellañ da vat tud yaouank ha tud dilabour d’en em stummañ pe da cheñch micher.\nDelc’her, er stummadurioù a-stroll, da niver ar plasoù digor d’an dud a zo o klask labour (500 plas a oa bet lakaet ouzhpenn e 2014)\nDelc’her gant ar c’hevratoù da dapout ur varregezh evit ar re yaouank dindan 26 vloaz, delc’her gant ar stignadoù difer evit skoazellañ ar stummañ (chekenn stummadur, chekenn cheñch oberiantiz).\nDiazezañ stignadoù stummañ difer evit bastañ da ezhommoù hag a zeufe war wel en un tiriad bennak (da skouer : an ezhommoù tuta en embregerezhioù lec’hel).\nAr sifroù : 7 M ouzhpenn\n7 M€ ouzhpenn e-keñver 2014 zo lakaet evit ar stummañ, dreist-holl evit aesaat d’an dud dilabour kaout stummadurioù evit en em varrekaat ha gwellaat ar c’huzulioù hag an heñchañ.\nReiñ lañs da servij publik rannvroel an heñchañ\nBreizh zo unan eus an eizh Rannvro hag a zo oc’h arnodiñ ur Servij publik rannvroel eus an heñchañ (SPRO). E 2015, abalamour da vastañ diouzh ar gwellañ da ezhommoù an dud, e vo aesaet ar moned d’arpourvezioù niverel ha sikouret e vo an aozadurioù kuzuliañ war dachenn an heñchañ, a vo lakaet en ur rouedad.\nImplij, diorroadur ekonomikel ha neveziñ – 91,1 M€\nFellout a ra d’ar Rannvro skoazellañ ekonomiezh Breizh, dre-se, e 2015, e vo kresket eus 4,5 % budjed ar Rannvro gouestlet d’an ekonomiezh (91,1 M€ e 2015). Gant budjed 2015 e vo dalc’het da lakaat an obererien war dachenn an ekonomiezh da labourat evit reiñ lañs da ekonomiezh an amzer-da-zont e Breizh : un « ekonomiezh-c’hlas vreizhat » nevezus, hag a zegaso obererezhioù hag implijoù.\nUn « ekonomiezh-c’hlas » evit unnek filierenn anavezet\nBet e oa 2014 ar bloavezh ma oa bet diazezet ar strategiezh nevez evit filierennoù an ekonomiezh-c’hlas ; evit en ober e oa bet lañset obererezhioù resis evel ar steuñv labour-douar ha gounezvouederezh evit amzer-da-zont Breizh. E 2015 e venn ar Rannvro, e-touez an traoù d’ober da gentañ-penn, sikour an unnek filierenn, a anavezer e Breizh, pe e vefent hengounel pe nevez, da emdreiñ, da zont war wel pe da vezañ muioc’h digor an eil war eben.\nAn unnek filierenn\n6 filierenn « diazez » -ar boued, gennad bigi-merdeiñ, an touristerezh, ar gennad niverel, an tangarrerezh, an difenn, a vo skoazellet da emdreiñ. - 5 filierenn uhel o galloudezh : ar bevdeknologiezhioù, an energiezhioù-mor nevezadus (EMR), ar sevel tiez/eko-sevel/eko-nevesaat, an eko-obererezhioù, ar yec’hed a vo skoazellet muioc’h, dezho da vont war-raok buanoc’h.\nBroudañ ha harpañ an neveziñ\nGraet eo an ekonomiezh-c’hlas ivez evit skoazellañ an neveziñ ha kreñvaat kevezusted an embregerezhioù. Gant ar Rannvro e vo harpet dreist-holl ar raktresoù nevezus troet war-zu ar marc’hadoù etrebroadel hag an obererezhioù neveziñ a gemer e kont an treuzkemm doare energiezh hag an neveziñ sokial. Dav eo gouzout ivez e vo dalc’het, e 2015, da ziorren an energiezhioù-mor nevezadus hervez ar sturfollenn a oa bet diazezet e 2014.\nUn diorroadur padus eus al labour-douar hag eus ar gounezvouederezh\nGraet eo ar Steuñv labour-douar ha gounezvouederezh evit Breizh abalamour d’ober d’an agroekologiezh mont war-raok o lakaat an tiez-feurm da vezañ efedus koulz e-keñver an ekonomiezh hag e-keñver an endro. Klask a reer e-giz-se, dreist-holl, sikour an dud d’en em staliañ ha harpañ an doareoù labour-douar padus a venn doujañan endro ha mont war-zu an emrenerezh a-fet energiezh ha boued (steuñv protein) evit an tiez-feurm.\nGant ar steuñv-se e vo skoazellet ivez an implij er gounezvouederezh hag aesaet e vo mont diouzh ar cheñchamantoù ekonomikel, ha war un dro e vo broudet ar postadurioù hag ar modernaat. Evel-se e fell d’ar Rannvro sikour lakaat ar gwerzh ouzhpenn da greskiñ, ar pezh a ranker kaout abalamour d’an embregerezhioù gounezvouederezh da chom kevezus e Breizh.\nOber muioc’h-mui evit ar pesketaerezh\nAdalek 2015 e vo karget ar Rannvro da verañ ul lodenn eus diarbennoù ar FEAMP (43,8 M€). Graet eo an darn vrasañ eus diarbennoù-se evit reiñ ur sikour ekonomikel d’ar filierennoù pesketaerezh ha dourc’hounezerezh hag evit harpañ an obererezhioù lec’hel er porzhioù-pesketa pe er c’hoc’huioù-pesked, pe evit skoazellañ ar raktresoù kenwerzhelañ.\nAr budjet gouestlet d’ar pesketaerezh e 2015\nSavet eo bet diwar ar steuñv pesketaerezh ha dourc’hounezerezh 2011-2015 met adwelet e vo peogwir eo bet degemeret ar FEAMP, ha diwar se e vo heñchet an doare ma vo roet ar skoaziadoù gant ar Rannvro.\nUn deskadurezh digor war an amzer-da-zont ha war ar bed – 394,3 M€\nEr renk kentañ emañ en hor budjed ha mont a ra d’ober kalon kefridioù ar Rannvro.\nUr gartenn boellekoc’h evit ar stummañ\nDa-heul teir lezenn votet e 2013 ez eo d’ar Rannvroioù da sevel kartenn ar stummañ micherel, gant se eo bet cheñchet ar c’hefridioù hag ar stumm gouarn a sell ouzh ar stummerezh kentañ. Digarez he do Rannvro Breizh e 2015, gant ar c’hargoù nevez-se, da sevel ur gartenn boellekoc’h ha da wellaat an hentadoù stummañ, diazezet war ar soñj "Bak-3, Bak+3" (kinniget e-barzh Brastres rannvroel an deskadurezh uhel hag an enklask).\nDigreskiñ priz ar stummañ evit suraat buhez vicherel ar re yaouank\nArabat eo e vefe koust ar skoliata ur skoilh evit mont pelloc’h gant ar studioù, se zo kaoz e talc’h ar Rannvro gant he folitikerezh reiñ sikourioù d’ar studierien er stummadurioù yec’hedel ha sokial (yalc’hadoù rannvroel), d’al liseidi e lisoù micherel ha d’an deskarded (dafar micherel, debriñ, mont-dont ha lojañ). War ar memes tro e vo dalc’het gant ar stummadurioù TGM digoust.\nPostañ arc’hant el liseoù evit mont diouzh kresk ar boblañs\nE Breizh ez a niver al liseidi war greskiñ kalz, en Il-ha-Gwilen dreist-holl (bro Roazhon) hag e norzh ar Mor-Bihan (bro Ploermael). Evit delc’her da reiñ stummadurioù diouzh ar gwellañ e vo lakaet ur budjed 120 M€ abalamour da lakaat sevel liseoù nevez e Ploermael hag e bro Roazhon ha da greskiñ liseoù all ouzhpenn al labourioù nevesaat pe adkempenn a zo rakwelet da-geñver ar programm nevesaat al liseoù. A-benn miz Gwengolo 2015 e vo digoret lise mor nevez Sant-Maloù, a zo ur skouer evit a sell ouzh an ekosavadurioù.\nServijoù a galite, perzhioù energetek ha niverel el lise\nE 2015 e talc’h ar Rannvro gant e obererezhioù evit :\n- Gwellaat perzhioù energetek ar savadurioù hag e-giz-se dispign nebeutoc’h evit mont en-dro ar skolioù. Gant rakprogramm ar postadurioù el liseoù e tremeno da gentañ ar raktresoù a lakay dispign nebeutoc’h a energiezh pe ar re a ray gant danvezioù nevezadus.\n- Gwellaat kalite ar servijoù teknikel. Graet e vo gant skipailhoù teknikel bale (STB), lakaet e vo asambles ar servijoù kannañ el liseoù, tutaet e vo gwazourien evit degemer an dud hag evit delc’her kempenn an dafar urzhiataerezh : hervez al lezenn evit addiazezañ ar skol eo ret reizhañ niver ar postoù teknikel (2 900 hiziv an deiz), diwar se e vo gallet kinnig servijoù a galite el liseoù e 2015.\n- Dafar pedagogel : aesaat d’ar skolidi ober gant an teknikoù niverel. Dalc’het e vo da strivañ evit aesaat d’al liseidi ober gant an teknikoù niverel (unan eus diazezoù pennañ lezenn Peillon) ; a-benn ober se, dreist-holl, e vo kresket an debarzhadurioù ostilhoù hag aesaet an implij eus an danvez niverel.\nDiwar an deskadurezh uhel hag an enklaskerezh e teu an neveziñ\nGouestlet e vo ur budjed 28 M€ e 2015 gant ar Rannvro evit an enklaskerezh hag an deskadurezh uhel. Gant ar budjed-se e vo arc’hantet, da skouer, ar « C’hampus niverel » breizhat a lakaer gantañ skolioù a live europat, etrerannvroel ha rannvroel en ur rouedad. Gwelet a reer aze strategiezh ar Rannvro war dachenn an deskadurezh uhel hag an enklaskerezh, hag a laka al liamm gant an ekonomiezh hag an implij e-mesk an traoù pennañ.\nSikour an deskardelezh evit 18 000 a yaouankizoù.\nDelc’her a ra ar Rannvro, en un doare kreñvoc’h, da sikour an deskardelezh a zo ur gwir filierenn d’ar re yaouank da dapout barregezhioù ha da gavout o flas e bed ar micherioù.\nDaoust m’eo bevennet strizh an traoù gant lezenn arc’hantaouiñ 2014, e talc’h da sikour an embregerezhioù enno betek 20 goprad a implij deskarded ha gant he skoaziadoù evit ar c’hemmesk hag ar c’henemprañ. Degas a ray ivez sikourioù nevez d’an embregerezhioù a implijo un deskard evit ar wech kentañ.\nAr sikourioù roet d’an deskarded (dafar micherel, mont-dont, debriñ, lojañ) a vo dalc’het.\nStummadurioù yec’hedel ha sokial evit bastañ da ezhommoù an dud\nGant he c’hefridi nevez a-fet kartenn ar stummañ e ranko ar Rannvro aozañ ur c’hinnig stummadurioù yec’hedel ha sokial diouzh an ezhommoù hag ober diouzh ma vo ingalet en un doare kempouez e Breizh. A-benn ober se ez eus bet ur c’hresk 5 % e-keñver 2014 er budjed gouestlet d’an dachenn-se.\nE 2015 e tlefemp, da-heul breudoù meur al labour sokial, mont war-zu un emdroadur eus ar stummadurioù war ar micherioù sokial pa vo lakaet diazezoù boutin dezho moarvat. A-hend-all e vo prest pazenn gentañ ar c’henemglev gant ar skolioù-meur evit ar stummadurioù lezvezegel live III (bak+2) e 2015.\nReiñ lañs da yezhoù Breizh\nDelc’her a ra ar Rannvro da ziskouez he youl da skoazellañ yezhoù Breizh en-dro da zaou ahel pennañ : treuzkas ar yezhoù ha lakaat anezho war wel er vuhez pemdez. Un trede ahel zo : lakaat Karta implij yezhoù Breizh da dalvezout e politikerezhioù ar Rannvro.\nKenemglev evit ar c’helenn divyezhek. Evit lakaat an Emglev evit an dazont da dalvezout e talc’ho ar Rannvro gant ar c’hendivizoù gant ar Stad evit diazezañ ur c’henemglev difer war yezhoù Breizh : lakaet e vo ar pouez da gentañ-penn war ar c’helenn divyezhek ha war an tuta kelennerien evit treuzkas ar yezhoù-se.\nEndro - 21,3 M€\nGwareziñ an endro zo unan eus an traoù pouezus a zo e dalc’h evit an diorren padus. Kemeret e vez e kont e-barzh an holl bolitikerezhioù kaset da benn gant ar Rannvro, etre ar pezh a sell ouzh terkerezh an tiriad, kalite ar vuhez hag ar c’hresk ekonomikel.\nTra m’emeur gant an treuzkemm doare energiezh hag ekologiezh e klask bezañ « ekodiaraogerez » : sikour ar c’hresk glas, reiñ lañs da c’hennadoù ha doareoù ekonomikel nevez evel an ekonomiezh-c’hlas pe an ekonomiezh-kelc’h, obererezhioù arnodiñ ha neveziñ evel Steuñv sevel-tiez padus Breizh.\nDelc’her kont eus kudennoù an hin\nDa-heul 21vet Kuzuliadeg ar Berzhidi e kenemglev an hin (COP 21) e Pariz e tlefe ar Stadoù kemer un engouestl a-benn miz Kerzu 2015. Ar pal zo, bepred, un digresk 40 % eus an dilaoskadennoù gaz efed ti-gwer ac’hann da 2030, hag ar Rannvro a ray he lod gant ar chanterioù liammet ouzh ar Brastres rannvroel hin, aer, energiezh (BRHAE), ar Steuñvoù evit an hin, an energiezh hag an tiriad (SHET), an Ekonomiezh-c’hlas pe c’hoazh ar Brastres rannvroel a genstagded ekologel (BRKE), a zlefe bezañ degemeret da vat e 2015.\nUn doare nevez da verañ an dour er Rannvro\nE 2015 e vo lakaet ur politikerezh rannvroel nevez da dalvezout, kenurzhiet ha kaset en-dro gant Rannvro Breizh asambles gant tiriadoù Breizh, da-geñver Kuzuliadeg Breizh evit an dour hag ar meteier dourel. Gant an doare nevez-se da verañ an traoù e vo savet Steuñv Breizh evit an dour ac’hann da 2016,\nE 2015 bepred e vo bloavezh diwezhañ ar Steuñv stourm ouzh ar bezhin glas (kaset da benn en 8 bae lec’h m’eo stank ar bezhin glas) : savet e vo ur bilañs a-raok mont pelloc’h.\nUr politikerezh uhelek evit an energiezh\nTri ahel pennañ a vo e 2015 :\nSikour an tiriadoù o reiñ lañs d’ar boukloù energetek lec’hel, d’ar savennoù evit nevesaat al lojeiz, hag o wellaat ar skoazell roet d’an ijinerezh tiriadel.\nDiorren an energiezhioù nevezadus, an energiezhioù-mor dreist-holl.\nObererezhioù evit stokañ an energiezh ha krouiñ rouedadoù ijinek evit merañ gwelloc’h ar produiñ hag ar beveziñ tredan.\nGwareziñ ha talvoudekaat ar vevliesseurted hag al lec’hioù\nWar-lerc’h krouidigezh hec’h eil park naturel rannvro er Mor Bihan e fell d’ar Rannvro bodañ an oberien war ar vevliesseurted en ur rouedad. Ar pal : gwellaat efedegezh an obererezh publik ha talvoudekaat ar raktresoù hag al lec’hioù.\nE 2015 e vo lakaet raktresoù ar steuñv obererezhioù evit ar « steuñvenn c’hlas » da dalvezout evit ar wech kentañ.\nTouristerezh ha glad – 18,4 M€\nKendelc’her gant ar politikerezh nevez a-fet touristerezh\nE-pad ur pemzek vloaz bennak e oa aet niver an douristed war zigreskiñ ha war a seblant ez eus paouezet gant an digresk-se war-lerc’h an hañvezh 2014 hag a zo bet mat. Fellout a ra d’ar Rannvro kendelc’her gant an obererezhioù a oa bet lusket da-geñver Brastres rannvroel an touristerezh evit kevezañ gwelloc’h ha sachañ muioc’h a dud.\nEr bloaz-mañ e vo brudet da vat an 11 Lec’h touristel eus Breizh. Gant koulzadoù brudañ er mediaoù e vo klasket sachañ tud nevez.\nLakaat ar glad war wel\nDelc’her a ray ar Rannvro e 2015 gant al labour diazez kaset da benn evit lakaat glad ar c’humunioù eus Breizh war wel ha treuzkas ar gouiziegezhioù dreist-holl dre al lec’hienn www.patrimoine.bzh.\nKendalc’het e vo ivez gant ar politikerezh evit gwareziñ ha talvoudekaat glad ar savadurioù o skoazellañ, evel bep bloaz, reneveziñ un 250 savadur bennak, anezho savadurioù mor, relijiel pe re all.\nSevenadur ha sport – 34 M€\nSikour a ra ar Rannvro kas un toullad obererezhioù war-raok evit brudañ Breizh, kalite ar vuhez enni hag, a-benn ar fin, an unaniezh sokial a zo enni.\nDelc’her d’ar strivoù evit ar sevenadur\nEr mareoù-mañ, pa c’hallfe pep hini ac’hanomp bezañ techet da lakaat traoù da dremen da gentañ, e talc’h ar Rannvro d’ar strivoù bras evit ar sevenadur (24,4 M€), kement ha diskouez e ro pouez d’an afer. Mont a ra dreist an diforc’h etre sevenadur gouiziek ha sevenadur pobl evit sikour an holl zoareoù krouiñ gant ma vezont gwriziennet mat er vro ha broudañ a ra da skignañ anezho pelloc’h eget Breizh hec’h-unan.\nE 2015 e vo meret an obererezh publik war dachenn ar sevenadur asambles gant an obererien sevenadurel. Talvezout a ray an arnodiñ a-fet digreizennañ war an dachenn sevenadurel (a zo enskrivet en Emglev evit dazont Breizh) e 2015 evit ar sinema, al levrioù hag ar glad dizanvezel (yezhoù). Mat eo gouzout e vo staliet ur servij hepken evit respont d’an dougerien raktresoù a vo o c’houlenn bezañ sikouret.\nSport evit an holl\nKendelc’her a ra ar Rannvro gant ur budjed stabil e 2015 evit ar pezh a fell dezhi ober hervez tri ahel pennañ :\nLakaat muioc’h a dud na reont ket c’hoazh da bleustriñ ur sport bennak\nAesaat d’ar c’hleuboù ha d’ar sportourien a live uhel kevezañ ha chom e-mesk ar re varrekañ e Frañs\nSikour an aozerien abadennoù ha krogadoù sport anavezet e Frañs a-bezh hag er broioù all.\nDelc’her a ray ivez da luskat an aozadurioù merañ er Rannvro gant ar soñj da implijout diouzh ar gwellañ ar stignadoù harpañ publik.\nEuropa hag etrebroadel - 2,9 M€\nUr programmadur europat nevez betek 2020\nE 2015 e vo kroget da lakaat programmadur 2014-2020 e pleustr evit ar fontoù FEDER,FSE, FEADER ha FEAMP, a oa bet kroget e 2013 da gendivizout diwar o fenn. E-se emañ ar Rannvro o vont da verañ war-dro 780 M€ dindan c’hwec’h vloaz, pe e vefe war-eeun pe dre zileuriadur : 307 M€ a-berzh ar FEDER, 62 M€ a-berzh an FSE, 368 M€ a-berzh ar FEADER ha 44 M€ a-berzh ar FEAMP.\nUl lec’hienn Internet evit bezañ kelaouet war ar fontoù europat e Breizh\nAdalek 2015 e vo digor an holl zielloù evit lakaat ar fontoù-se da dalvezout pe aesaat an traoù d’ar re a c’hall touch anezho. Rankout a ray ar Rannvro doujañ d’ar redioù a-fet kehentiñ ha priziañ keit ha ma pado ar programmoù-se. Hepdale e vo digoret ul lec’hienn Internet a-ratozh evit se.\nKuzul sevenadurel Kefridi Piv zo e-barzh KSB ha penaos ez a en-dro ? Neuz c’hrafek KSB Ar Prezidant An alioù Ar gouestloù Ar studiadennoù Foromoù ha kendivizoù


Pajenn:Perrot - Bue ar Zent.djvu/648 - Wikimammenn\nPajenn:Perrot - Bue ar Zent.djvu/648\ndibrad en êr, skeuden Jezuz-Krist stag ouz ar groaz harpet war e iskili. Ar gwel-ze a sebezas Fransez ; al levenez hag ar glac’har a deue, beb eil, da gargan e galon ; levenez, abalamour ma oa e Zoue dirak e zaoulagad ; glac’har, abalamour m’hen gwele war ar groaz, e zaouarn hag e dreid treuzet gant tachou bras, hag e galon digor. An hini a ’n em ziskoueze en diavêz a sklerijennas anezan en diabarz : Fransez a gomprenas, evel ma n’halle mui Hon Zalver, abaoue m’oa pignet en nenv, gouzanv poan ebet ken, e tlee tân ar garante, ha nan merzerenti e gorf, hen lakat, hen e-unan, da drei en eun eil Jezuz-Krist.\nGoude bezan komzet gant Fransez, evel ma komzer gant eur mignon, ar seraphin a bignas en nenv en eur lezel en e zaouarn, en e dreid hag en e galon, pemp gouli henvel ouz ar re oa o paouez gwelet. E zaouarn hag e dreid a oa ’vel pa vijent treuzet gant tachou bras, teo ha du o fennou, ha kammet o begou. Gouli e galon a oa ledan ha digor, hag a wade alïes.\nFransez, p’en devoe achuet e goaraïz en enor da zant Mikêl, a ziskennas diwar ar mene, gouliou Jezuz-Krist moullet d’ezan, nan war ar men pe war ar c’hoad, mes war e gorf, gant biz an Doue beo. Klask a rê koach, gwellan m’halle, ar burzud grêt en e genver, mes kaer en deveze derc’hel e zaouarn goloet ha dougen boteier, hen hag a valee bepred diarc’hen arôk, n’halle ket kuz mat awalc’h tensoriou an nenv. Eleiz eus e venec’h, meur a gardinal hag ar pab Alexandr IV, o deus touet o devoa gwelet, gant o daoulagad o-unan, gouliou ar zant epad e vue. Pa oa war ar varv-skaon, ouspen hanter-kant lean, santez Klara hag he leanezed, hag eur bobl tud o deus gallet tostât oute o daouarn hag o muzellou. Gouli e goste, epad e vue, n’halled e welet nemet dre laer ; met anat awalc’h e oa, diouz ar gwad a veze war dilhad ar zant, pa roë aneze da walc’hi. D’e varo, an holl a c’hallas gwelet gouli ar galon, evel ar pevar-all, ha pokat d’ezan gant doujanz.\nBeneat XI (1303) a c’hourc’hemennas ma vije grêt bep bla gouel gouliou sant Fransez, en e Urz, ha tri-c’hant vla goude, Pôl V a c’hoantaas e vije grêt dre an Iliz a-bez.\nEvidon-me, ne c’hoantaan en em veuli nemet en kroaz hon Otrou Jezuz-Krist ; drezi, ar bed a zo bet staget ouz ar groaz evidon ha me evit ar bed ; rak merkou an Otrou Jezuz a zougan war ma c’horf.\nSant Pol, ad. Gal. VI 14, 17\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/648&oldid=140941 »


Pajenn:Marigo - Buez ar Saent.djvu/277 - Wikimammenn\nPajenn:Marigo - Buez ar Saent.djvu/277\nSortial a rit-hu victorius eus ar goumbat ? Ha c’huy en em les da veza trec’het gant hoc’h Adversour ? Pebes iscus hoc’h eus-hu, pa en em lesit da veza trec’het gant an demptation ? Fragil oc’h ha sempl, a leverit-hu, mæs ar c’hraç a so cre ha puissant ; finessaou an drouc-speret a so bras, mæs Doue hoc’h eus evidoc’h hac en tu gueneoc’h. Perac eta ez oc’h-hu trec’het, nemet abalamour ma zoc’h ul laich hac un disleal, abalamour n’hoc’h eus quet recours da Zoue, na belleet quet dious an occasionou, ha na resistet quet ous an demptation en e c’houmançamant.\nPa viot temptet, quemerit couraich ha dalc’hit mad ; an demptation ne bado quet pell. Mar counsantit d’an demptation, ho pezo ur c’heuz diremet goudese ; mar resistit out-y, e santot ur gountantamant hac ur joa vras en hoc’h ene.\nAr c’huezecvet devez a viz Ebreul.\nBUEZ AN DEN EURUS JOACHIM,\nEUS A URZ AR SERVITET.\nAr Servicher fidel-mâ da Zoue, guinidic eus a Sieen, en devoa a vianic pep seurt qualiteou mad : ha dre-ze e oa caret meurbet gant e guerent ha gant an oll ; mæs admira a reent ispicial e garantez vras evit ar beaurien hac e zevotion en andret ar Verc’hes Vari. Adalec neuse en em accustumas da lavaret en he enor un Ave Maria, quel lies gueich ma vele un imaich bennâc anezi, hac e viras ar c’hustum vad-se bete fin e vuez.\nO veza crouadur yaouanc n’en em gountante quet da rei d’an dud paour an oll arc’hant a vie roet dezàn evit e bligeadurou, importuni a ree c’hoas bepret e guerent evit rei an alusen gant larguentez d’ar\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/277&oldid=134385 »


Breuriezh Veur ar Brezhoneg - Wikipedia\nBreuriezh Veur ar Brezhoneg\nE 1912, Charles Le Goffic a oa o klask aozañ un Ensavadur Breizh (1912) a c'houlennas digant Émile Ernault ha Frañsez Vallée reiñ harp dezhañ da sevel un akademiezh vrezhonek a vije ur skourr anezhañ. Hag an daou yezhour, o doa labouret start dija da sevel "Emglev ar skrivagnerien", da asantiñ.\nMennad Ar Govig ne deuas ket da vat, hogen Ernault ha Vallée a gendalc'has gant mennad an akademiezh, dindan anv "Breuriezh Veur ar Brezhoneg". Anavezet e voe a-berzh-Stad e 1922.\nAr Vreuriezh a zibabas evit embann he c'hemennadurioù, ar gelaouenn "Buhez Breiz" da gentañ, ha goude "Kornboud", stagadenn "Feiz ha Breiz". Lakaat a reas moulañ ur rummad levrioùigoù anvet "Alioù Breuriezh Veur ar Brezhoneg d'ar Skrivagnerien". Dindan he maeroniezh e voe embannet "Geriadurig Brezhonek-Gallek" Ernault (1927) ha "Geriadur Bras Gallek Brezhonek" Vallée (1931). Bodadegoù niverus a veze graet e ti Vallée e Sant-Brieg. Ne gemere perzh enno, avat, peurliesañ, nemet pevar den : Ernault, Vallée, Meven Mordiern hag Abeozen. Lizheroù a veze eskemmet etre Vallée ha tud all.\nE 1938 e voe anvet Roparz Hemon da sekretour ha kaier an dielloù a voe fiziet ennañ.\nReoliadur[kemmañ | kemmañ ar vammenn]\nAr Poellgor a oa ennañ : ur Rener (dilennet evit tri bloaz) ; pevar isrener d'ar muiañ ; ur sekretour ; un diellour-levraouegour ; an holl a c'helle bezañ addilennet. Adizili a veze dilennet gant ar Vreuriezh, gant mouezhioù-kuzuliañ hepken er bodadennoù hag er strolladoù-studi.\nLabourat a reas ar Vreuriezh, gant nebeut a arc'hant, da sevel ul levraoueg, da sevel kenstrivadegoù, da brientiñ embannadurioù, da "astenn anaoudegezh ar brezhoneg ha da wellaat e lennegezh" ha da "skoaziañ an oberoù breizhek dellezekañ". Galleg ha brezhoneg a oa er bodadennoù.\nRoll izili ar Vreuriezh e 1935\nRener : Emile Ernault\nEilrenerien : Yann-Vari Ugen, Aogustin Gwilhevig, Loeiz ar C'hlerg\nSekretour : Frañsez Vallée\nTeñzorier : Adrien de Carné\nIzili : Yann-Vari Perrot, Kristof Jezegou, Alfoñs Mary, Jozeb Cuillandre, Aogust Bocher, Erwan ar Moal, Joseph Ollivier, Meven Mordiern, Roparz Hemon.\nAdizili : Abeozen, Saig ar Go, Viktor Bozeg, Frañsez Kaorel.\nE 1938, goude marv Ernault, e voe anvet Vallée da rener, ha Roparz Hemon da sekretour. An enskrivadur diwezhañ war ar c'haier-se, a voe graet d'ar 14 a viz Genver 1939, da lavarout eo e oa tost ar brezel : ne zreistvevas ket ar Vreuriezh d'an darvoud-se. Daou vloaz goude e vo sinet Emglev miz Gouere 1941 war atiz Roparz Hemon e-unan, tra ma oa klañv Vallée.\n"War-raok bepred, a-stroll, gant reizh 'vit mad an holl" e oa lavar-stur ar Vreuriezh Veur.\nAdtapet diwar « https://br.wikipedia.org/w/index.php?title=Breuriezh_Veur_ar_Brezhoneg&oldid=1840635 »\nKemmoù diwezhañ degaset d'ar bajenn-mañ d'an 2 Gou 2019, da 10:28.


Pajenn:Le Gonidec - Bibl Santel pe Levr ar Skritur Sakr, eil levr.djvu/174 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/174\ndirâg ar c’hlézé lemm-zé, limet évit luc’ha, béget évit laza.\n16. Lemm, da vég ; kéa a zéou pé a gleiz, é pé léac’h-bennâg ma plijô d’as dremm.\n17. Mé ivé a stokô va daouarn ann eil enn égilé, hag a leûniô va buanégez. Mé eo ann Aotrou em eûz komzet.\n18. Ha gér ann Aotrou a zô deûet d’in, ô lavarout :\n19. Ha té, mâb dén, laka d’id daou hen̄t, dré béré é hellô don̄t klézé roué Babilon ; eûz a eunn hévéleb brô é teûon̄t hô-daou ; hag hén̄ ô véza enn eur géar é penn ann daou hen̄t, a dennô d’ar sort dré béhini éz ai.\n20. Eunn hen̄t a likii dré béhini éz ai ar c’hlézé étrézé Rabbat é brô bugalé Ammon, hag étrézé brô Juda, da Jéruzalem kéar kré-brâz.\n21. Râk roué Babilon a arzaôaz er c’hroaz-hen̄t é penn ann daou hen̄t, ann diouganérez a glaskaz, ô veski ar saésiou ; kuzul a c’houlennaz digan̄d hé idolou, ar bouzellou a ardamézaz.\n22. Kouéza a réaz ann diouganérez war Jéruzalem, a ioa enn tu déou ; hén̄ a zavaz ijinou brézel, a zigoraz hé c’hénou évid al lazérez, a réaz garmou brâz, a zavaz ann ijinou brézel oud ann ôriou, a réaz savennou-douar, hag a zavaz kréou.\n23. En̄voradur ann oraklou a vézô évit-hô ével eunn dra didalvez, hag hî a wélô enn-han̄ ével eunn dén é éhan ann deisiou sabbat : hôgen hén̄ en dévézô koun eûz hé fallagriez, hag a zeûi évid hé c’hémérout.\n24. Râk-sé ével-henn é lavar ann Aotrou Doué : O véza ma hoc’h eûz digaset koun eûz hô fallagriez, ma hoc’h eûz rôet da anaout hô kwallérézou, ha ma eo en em ziskouézet hô péc’héjou enn hoc’h holl vénosiou ; ô véza, emé-vé, ma hoc’h eûz hô digaset da goun, é viot kéméret gan̄d ann dourn.\n25. Hôgen té, den hép doujans, prin̄s fallagr a Israel, chétu ann deiz a oa merket évit kastiza da fallagriez.\n26. Ével-henn é lavar ann Aotrou Doué : Tenn ar mitr, tenn ar gurunen. Ha né két houn-nez é deûz uc’héléet ann hini vuel, ha vuéléet ann hini uc’hel ?\n27. Ar fallagriez, ar fallagriez, ar fallagriez a ziskouézinn ; ha kémen̄t-sé na c’hoarvézô kén na zeûi ann hini da biou eo ar varn ; hag hé rôinn d’ézhan̄.\n28. Ha té, mâb dén, diougan, ha lavar : Ével-henn é lavar ann Aotrou Doué diwar-benn bugalé Ammon, ha diwar-benn hô mézégez ; hag é liviri : Klézé, klézé, en em zic’houin évit laza ; en em lim évit ma lazi ha ma luc’hi,\n29. É-pâd ma wélon̄t traou didalvez diwar da benn, ha ma lavar gévier hô diouganerien ; évit ma kouézi war benn ar ré fallagr, ha ma ho gôlôi a c’houliou, pa vézô deûet ann deiz a oa bét merket évit kastiza hô fallagriez.\n30. Distrô enn da c’houin, el léac’h é péhini oud bét krouet, é douar da c’hanédigez az parninn,\n31. Hag é skuḻinn va frouden war-n-od ; tân va buanégez a c’houézinn enn-od, hag é rôinn ac’hanod étré daouarn tûd diboeil hag a aoz ar marô.\n32. Da voéd é vézi d’ann tân, da c’hoad a vézô é-kreiz ann douar, d’ann an̄kounach é vézi rôet ; râk mé eo ann Aotrou, em eûz hé lavaret.\nGwallou Jérusalem a hast hé disman̄tr.\n2. Ha té, mâb dén, ha na varni-dé két, ha na varni-dé két ar géar a c’hoad ?\n3. Diskouéza a ri d’ézhi hé holl argarzidigézou, hag é liviri : Ével-henn é lavar ann Aotrou Doué : Houn-nez eo ar géar a skuḻ ar goâd enn hé c’hreiz, évit ma teui hé amzer ; hag é deûz gréat idolou enn hé éneb hé-unan, évid en em zaotra.\n4. En em wallet oud, gan̄d ar goâd éch eûz skuḻet ; en em zaotret oud,\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/174&oldid=162939 »\nKemmoù diwezhañ degaset d'ar bajenn-mañ d'an 8 Mez 2020, da 20:25.


Pajenn:Sales - Introduction d’ar Vuez devot.djvu/292 - Wikimammenn\nPajenn:Sales - Introduction d’ar Vuez devot.djvu/292\noccupationou serius. Evit fæt ar gonversationou-se, ec’his ne ranquer quet en em attachi outo, e c’haller ive rei dezo an amser destinet d’ar recreation. Ar gonversationou pe an antretienou-all o deveus evit but an honestis hac ar civilite, evel ma zeo ar bisitou a rent an eil-re do hentez, ha cerren assambleou pere a vez grêt evit enori an nessa. Evit ar re-se, evel na de quet ret beza supersticius ha poignant bras d’o fratica, ne ranquer quet ivez beza toutafæt incivil d’o neglija ; hoguen satisfia gant modesti d’ar pez a c’houlen hon dever ouzomp er poent-se, evit dioual quen diouz ur vaniel rustic hac incivil, quen diouz ur vaniel scanv ha liger pe volaich.\nNe rest bremâ nemet coms eus ar gonversationou hac antretienou profitabl, evel ma zeo re an dud devot ha vertuzus : evit ar re-se,Philotee, e vezo ur mad bras deoc’h ato rancontr o seurt alies. Ar vinien plantet etouez ar guez olivet a zoug ræsin druz pere o deveus ur gout olivet : un ene pehini en em guef alies etouez an dud vertuzus ne ouffe quet miret na ve vell anezo. Un avantaich bras evit en em exerci en devotion eo caout conversation hac antretien gant an eneou devot.\nE peb conversation ar sincerite, ar simplicite, an douçder hac ar vodesti a vez ato preferabl. Beza ez eus tud pere ne reont\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/292&oldid=102728 »\nKemmoù diwezhañ degaset d'ar bajenn-mañ d'an 6 Mez 2017, da 21:27.


Journal de Renaud Camus, vendredi 1er avril 2022\ncréée le vendredi 1er avril 2022, 10 h 28Plieux, vendredi 1er avril 2022, dix heures du matin. Quentin Verwaerde trouve qu’il faudrait prononcer demain, au colloque de l’Iliade, un discours décisif, qui marque ~~~~ ~~~~~~~~ ~~~~~ ~~~ ~~~~~~~~~ ~~~~~~~~~ ~~~ ~~~~~~ ~~~ ~~~~ ~~~~ ~~~~~~~~~~~~. ~~~~~~ ~~~~ j’ai écrit, et ~~~’~~~ ~~~ ~~~~~ ~~~~~~~ ~~~~~~~ ~~~ ~~~~~~~~~ ~~~~~~ ~~~ ~~~~~~~~ ~~~ ~~~~~~, ~~~~ ~~~~~~ ~~~~~ ~~~~~ ~~~ ~~~~~~~~~ ~~ ~~~~ ~~~~~~~~~~-~~~, ~~~ ~~~ ~~~~~~~. ~~~~~ ~~~~~~~~~~ ~~~ est trop long, ~~~~~~ ~~~ ~~~ ~~~~~~ ~~~~~~~ — ~~’~~~~ ~~~~~~~~~~~ ~~ ~~~~~~~~~~ ~~~~~ ~~~ ~~~~~~ ~~’~~~~~~ ~~~~ ~~’~~~~ ~~~~~~~~ ~~~~~~ ~~ ~~~~~ ~~~~ ~~~~~~~. ~~~~~ ~~~~~~~ ~~~ ~~~~~~~~ ~~~ dois parler à ~~~~~, ~~~ ~~~~~~~~ ~~~ ~~~ ~~~~~~~~, ~~~ ~~~~~~ ~~~~ ~~~~~~~ ~~~~~~ ~~~~~~~ ~~~~ ~~~~~ ~~~~~~, ~~~~~~~~ ~~’~~~~~~, ~~~~~~ ~~~ ~~~~~ ~~~~~~~~~ ~~~ ~~~~~~~, ~~~ ~~~~~ ~~~~~~~ ~~~~~ et demi, voire ~~~~ ~~~~~~, ~~~ ~~~~~ ~~~ ~~~~~~ ~~~~~ ~~~~~~~ ~~’~~~~~~ ~~~~~~~~~, ~~~ ~~~~~~~~~~ ~~~~ ~~’~~~ ~~~~~~~~. ~~~ ~~~~~ ~~~~~~ ~~’~~~~~~~~ ~~~~~~~ ~~~~ ~~~~~~~~, ~~’~~~~~~~ ~~~~ ~~~ ~~~~~~ ~~~~~ loin de n’avoir ~~~~ ~~~~ ~~~~~ ~~~~~ ~~~ salle.\nMais ~~~ ~~~ ~~~~~ ~~’~~~ ~~~~~~~~ ~~~’~~ ~~~~. ~~~~~~~~~~ ~~ ~~~~~~~, ~~~ ~~~~~~~ ~~~~~~ ~~~~~ ~~~~~, ~~~~~~~~~~ ~~~ ~~~~~~~~~~. ~~’~~~~ ~~~~~ ~~~ que mon texte ~~’~~~~ ~~~~. ~~~ ~~’~~~~~~ ~~~~~~ ~~~~~~ ~~~~~~~~~~~~~~~ ~~~ ~~~~~~ ~~~ ~~~ ~~~~~~ ~~~~ ~~~ ~~~ ~~~~~~~ ~~~~, “~~~~~~~ ~~~ ~~~~~~, ~~~ ~~~ ~~~~~~~~~ ~~~~ ~~~ ~~~~~~~”. ~~’~~~ choisi de parler ~~~~~~~ ~~~ ~~~ ~~~~~, ~~~ ~~~~ race, ~~~ ~~~ ~~’~~~~~~~ ~~~ ~~~~~~~~ ~~~~ ~~~~~~~~~~ ~~’~~~~~~~~~~~~~ ~~~ ~~~~~ ~~~~~~~~ ~~ ~~~~, ~~~~~~~ ~~~~~~~~~ ~~~ ~~~~~ ~~~~~ ~~~~~~ ~~~~~~~~~~~ conséquente au génocide ~~~~ ~~~~~~~~~~~~~. ~~~ ~~’~~~~~~ ~~~~ ~~~~ ~~~~~~~~ ~~~ ~~~~~~ ~~ ~~~~ ~~~~~~~~~~~, ~~~~~ ~~’~~~~~~~~~~~~~, ~~~~~ ~~~~~~~~ ~~ ~~~~~~~~~ ~~~~~ ~~~~, “~~~ ~~~~~~~~ ~~~~~~~~”. ~~~ ~~~~~ ~~~~ ~~~ profond murmure — ~~~ ~~’~~~~~~~ ~~~~~ ~~~~~~~~, ~~~ ~~’~~~~~~~ ~~~~~ ~~~~~~~~~~, ~~~’~~~ ~~~~ ~~~~~ étouffé.\nMais ~~’~~~~~~~~~~ ~~~~ ~~~~~ ~~~~~ ~~~ ~~~~~ ~~~~~. ~~~~ ~~~~~~~~~~ ~~ ~~’~~~~~~~~~ ~~~~~~~~~~~~~~~ ~~~ ~~~ ~~~~~~~~ prochaine se disputent ~~~ ~~~~~~ ~~~ candidat ~~~ ~~~ président ~~~ ~~~~~~~~ d’achat. ~~~~ ~~~~~~~~~ ~~~~~~~~~~~ ~~~~ ~~~~~~ ~~~~~~~~~~ ~~~~~~~~~~ ~~~ ~~~~~~ ~~~~ ~~~ ~~~~~~~~~~~ ~~~~~~~~~~~~~~ ~~~~~ ~~~~ ~~~~ ~~~~~~ de leur pouvoir ~~’~~~~~~. ~~~ ~~~ ~~~~~ ~~~~ ~~~~~ ~~~~~~~~ ~~~~~ ~~~~~~~~~~ ~~~~~ ~~~~~~~~~~~, ~~~~ ~~~ ~~~~, ~~~ ~~~~~~~~~~ ~~~~~ ~~~~~~~~~.\nvoir l’entrée du vendredi 1er avril 2022 et ses 7 images dans Le Jour ni l’Heure


Pajenn:Le Gonidec - Bibl Santel pe Levr ar Skritur Sakr, eil levr.djvu/386 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/386\nivé éréed enn én̄vou : ha kémen̄t- bennâg a ziéréi war ann douar, a vézô ivé diéréed enn én̄vou.\n20. Neûzé é c’hourc’hémennaz d’hé ziskibled na lavarjen̄d da zén pénaoz é oa hén̄ Jézuz-Krist.\n21. A-neûzé é téraouaz Jézuz diskouéza d’hé ziskibled pénaoz e oa réd d’ézhan̄ mon̄d da Jéruzalem, ha gouzan̄vi kalz a berz ann Hénaoured, hag ar Skribed, hag ar pennou eûz ar véleien, béza lazet, ha distrei da véô ann trédé deiz.\n22. Ha Per oc’h hé géméroud a dû, a zéraouaz hé grôza ô lavarout : Aotrou, Doué ra virô ! Na c’hoarvézô két kémen̄t-sé gan-éz.\n23. Hag hén̄ a zistroaz hag a lavaraz da Ber : Pella diouz-in, Satan, gwall-skouér oud d’in, ô véza na gavez két mâd ar péz a zeû digan̄d Doué, hôgen ar péz a zeû digan̄d ann dûd.\n24. Neûzé Jézuz a lavaraz d’hé ziskibled : Mar fell da unan-bennâg don̄t war va lerc’h, ra rai dilez anézhan̄ hé-unan, ha ra zougô hé groaz, ha ra heûliô ac’hanoun.\n25. Râk piou-bennâg a fellô d’ézhan̄ savétei hé vuez, hé c’hollô : ha piou-bennâg a gollô hé vuez enn abek d’in, hé c’havô.\n26. Râk pé dâl d’ann dén gounid ar béd holl, ha kolla hé éné ? Pé pétrâ a rôi ann dén enn eskemm évid hé éné ?\n27. Râk Mâb ann dén a zeûi é gloar hé Dâd gan̄d hé Éled : ha neûzé é tistaolô da bép-unan hervez hé ôbériou.\n28. É-gwirionez hel lavarann d’é-hoc’h, béz’ éz eûz hiniennou é-touez ar ré a zô aman̄, ha na c’houzanvin̄t kéd ar marô, kén n’hô dévézô gwélet Mâb ann dén ô ton̄d enn hé rouan̄télez.\n1. Ha c’houéac’h dervez goudé, Jézuz a géméraz gan̄than̄ Per, ha Jakez, ha Iann hé vreûr, hag hô c’hasaz a dû war eur ménez huel.\n2. Hag é kemmaz a zoaré dira-z-hô. Hé zremm a luc’haz ével ann héol : hag hé ziḻad a zeûaz gwenn ével ann erc’h.\n3. Ha chétu é wéljon̄t Moizez hag Éliaz péré a gomzé gan̄t-han.\n4. Hôgen Per a lavaraz da Jézuz : Aotrou, mâd é vé d’é-omp choum aman̄ : mar fell d’îd, é raimb aman̄ trî zelt, unan évid-od, unan évit Moizez, hag unan évid Éliaz.\n5. Pa gomzé c’hoaz, chétu eur goabren c’houlaouek a dévalaaz anézhô. Ha chétu eur vouéz a zeûaz eûz ar goabren, hag a lavaraz : Héman̄ eo va Mâb kér, é péhini em euz lékéat va holl garan̄tez : sélaouit-hén̄.\n6. Hag ann diskibled ô véza klevet kémen̄t-sé en em daolaz war hô génou, hag hô dévoé aoun vrâz.\n7. Ha Jézuz a dôstaaz, hag a stokaz out-hô ; hag é lavaraz d’ézhô : Savit, ha n’hô pézet kéd a aoun.\n8. Hôgen pa zafchon̄d hô daoulagad, na wéljon̄t mui némét Jézuz.\n9. Ha pa ziskenjon̄d eûz ar ménez, Jézuz a réaz d’ézhô ar gourc’hémenn-man̄, ô lavarout : Na livirid da zén ar péz hoc’h eûz gwélet, kén oa vézô savet Mâb ann dén eûz a douez ar ré varô.\n10. Hag hé ziskibled a lavaraz d’ézhan̄ : Pérâg éta é lavar ar Skribed pénaoz Éliaz a dlé don̄d a-raok ?\n11. Ha Jézuz a respoun̄taz hag a lavaraz d’ézhô : Ia, Éliaz a dlé don̄t, hag é lakai pép trâ er stâd ken̄ta.\n12. Hôgen hé lavaroud a rann d’é-hoc’h, pénaoz Éliaz a zô deûet abars bréma, ha n’hô deûz kéd hé anavézet, hôgen gréad hô deûz enn hé gén̄ver ével m’hô deûz karet ober. Ével-se eo é gwall-gasin̄t Mâb ann dén.\n13. Neûzé hé ziskibled a boellaz pénaoz eûz a Iann Vadézour oa en doa komzed out-hô.\n14. Ha pa oé deûed étrézég ar bobl, é tôstaaz out-han̄ eunn dén péhini en em daolaz d’ann daoulin dira-z-han̄ ô lavarout : Aotrou, as péz truez out va mâb, péhini a zô loarek, ha gwall en̄krézet : râg aliez é kouéz enn tân, hag aliez enn dour.\n15. Hé zigaset em eûz d’az diski-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/386&oldid=154834 »\nKemmoù diwezhañ degaset d'ar bajenn-mañ d'an 20 Her 2019, da 13:05.


goudor - Wikeriadur\n(Anv-gwan hag anv-kadarn) Eus ar rakger *gw- dirak un termen deveret eus ar memes gwrizienn ha teiñ ha toenn. Da geñveriañ gant ar ger latin tug-uriu-m\n(Furm verb) Savet diwar goudor-, pennrann ar verb goudoriñ, hep dibenn-ger.\nA vezer er goudor ennañ, gwaskedet.\nEdont, Jan-Mari ar Floch hag hen, o klask eul leac'h bennag goudor avoualac'h da ober ti da rei golo ha kuz d'an Aoutrou Lejeune. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 192.)\ngalleg : abrité (fr)\ngoudor /ˈɡuː.dɔr/ hollek gourel (liester : goudorioù)\nLec'h a warez diouzh ar wallamzer, an dañjer.\n— [...] ? Selaou, diskennomp ac'halenn, d-eomp d'an traon d'ar goudor ; an avel a zo put e bek tour Berven. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 130.)\nEr goudor d’an avel. — (J. Kere, Ar Jikoloden e-barzh Alanik al Louarn, Ar Gwaziou, Montroulez, 1911, p. 88.)\nReiñ goudor :\nE-pad an noz on chomet kuzhet er c’hoad, hag abaoe ar mintin-mañ e m’on o c’haloupat, o klask un ti bennak da reiñ goudor din. — (Lan Inizan, Emgann Kergidu 1, Brest, 1877, eil emb. Al Liamm 1977, p. 29, 40.)\nKlask goudor :\ngalleg : abri (fr)\ndre vlotaat c'houdor\ndre galetaat koudor\nFurm ar verb goudoriñ e trede gour unan an amzer-vremañ, en doare-disklêriañ.\nFurm ar verb goudoriñ en eil gour unan an doare-gourc'hemenn.\n : Lexique Étymologique des termes les plus usuels du Breton Moderne, p. 136.\nAdtapet diwar « https://br.wiktionary.org/w/index.php?title=goudor&oldid=308079 »\nKemmoù diwezhañ degaset d'ar bajenn-mañ d'an 30 Du 2020, da 16:25.


Pajenn:Le Clerc - Ma beaj Londrez, 1910.djvu/167 - Wikimammenn\nPajenn:Le Clerc - Ma beaj Londrez, 1910.djvu/167\nmont. An norjo a zo serret. Ha neuze ni d’en em voutan war eun trotouer, e-mesk an dud a zo dastumet eno bern wa vern. « Ac’han, e sonjemp ennomp hon unan, ac’han e welfomp da vihanan ar prozision o tremen ’benn eun heur pe diou heur aman, mar n’hallomp ket en em lakat ennan. »\nHa gir ebet, koulz laret, gant kement a dud ! Mar n’ê ket ze souezus, en gwirione ? Pez a drouz a reont a dalv ar boubou a zav elec’h ma zo eun\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/167&oldid=150147 »\nKemmoù diwezhañ degaset d'ar bajenn-mañ d'an 6 Meu 2019, da 17:40.


Ai‘ta! » Bilañs an oberenn « dilennadegoù-kêr 2014 hag ar brezhoneg »\nBilañs an oberenn « dilennadegoù-kêr 2014 hag ar brezhoneg »\nE deroù miz Genver 2014 en deus boulc’het ar strollad Ai’ta !, hag a zifenn ar brezhoneg, gant sikour 7seizh.info, ur c’houlzad war‐zu an dud war ar renk evit an dilennadegoù-kêr. Pal an oberenn‐mañ a oa goulennata anezho diwar-benn ar brezhoneg : petra a raint evit hor yezh ma vint dilennet ?\nAr wech kentañ e oa e vefe aozet ur c’houlzad evel‐se a live Breizh. Hag evit un taol kentañ eo un taol kaer, gant tost 600 listenn goulennataet e ouzhpenn 250 kumun e 5 departamant Breizh. Tamm ha tamm ec’h erru deomp ar respontoù, hag embannet e vezont war lec’hienn ar c’houlzad :\nM’eo brav an disoc’h eo a-drugarez d’an toullad keodedourien dre ar vro a‐bezh o deus kemeret perzh. Kement‐mañ a ziskouez ur wech c’hoazh eo prederiet ar vretoned gant dazont ar brezhoneg. Hag an dud dilennet dre ar vro o deus galloud evit ober ma chomo bev, ur giriegezh vras o deus eta.\nBrasoc’h c’hoazh eo o c’hirrigezh pa ouier bremañ n’en deus tamm pouez ebet ken an arguzenn a lavar eo koustus lakaat e pleustr ur politikerezh yezh !\nAr strollad Ai’ta ! en deus tapet ur studiadenn bet kaset da benn e kumun Pleskob (Morbihan, 4 800 annezad) evit priziañ pegement e koust dezho lakaat e pleustr ar garta « Ya d’ar brezhoneg » (al live 3 o deus tapet, hag a‐raok pell e vo tizhet ganto al live 4, an hini uhelañ).\nEr studiadenn-mañ ec’h embanner splann penaos e koust dezho war-eeun 1 078 € bep bloaz evit lakaat e pleustr ar garta. Da lavaret eo 0,013% eus holl dispignoù ar gumun !\nNe vo ket posubl ken diskleriañ e c’hellfe ar brezhoneg lakaat budjed ur gumun, ur gumuniezh kumunioù pe un tolpad‐kêrioù da vont a‐dreuz !\nN’eo ket re ziwezhat c’hoazh evit al listennoù zo dale ganto da gas ho respontoù diwar‐benn an doare da ziorren ar brezhoneg en o c’humun.\n« Votadegoù kêr – Emvod foran e Lannuon\nEmvod Ai’ta! Treger dimeurzh en Lannuon »


mirout ouzh unan bennak da ober un dra bennak - Wikeriadur\nSavet diwar ar verb mirout, an araogenn ouzh, unan bennak, an araogenn da, ar verb ober hag un dra bennak\nmirout ouzh unan bennak da ober un dra bennak /Distagadur ?/\nHerzel ouzh unan bennak da ober un dra bennak\nO c'hlemmoù a laka a-wechoù diaes penn ar micherour, mes ne viront ket outañ avat da ober ar memes tra ar sizhun war-lerc'h. — (Lan Inizan, Emgann Kergidu 1, Brest, 1877, eil emb. Al Liamm 1977, p. 54.)\nPatern. — Ha petra vir ouzoc'h da labourat ha da studia er gear ? — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 45.)\n— Ar penn-baz-man, emean, an nevo miret ouz ma zad-iou-koz, gwechall, da gouean etre skilfou an den-man. [...]. — (Erwan ar Moal, Pipi Gonto, Kemper, 1925, p. 124.)\n[...] ; kement-se ne vir ket ouzhin da gaout va skiant-prenañ. — (Youenn Drezen, Itron Varia Garmez, Skrid ha Skeudenn, 1941, Al Liamm, 1977, p. 23.)\nTrouz ar roñfl o kana a viras outañ da glevout Seven hag o deir mignonez. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 37.)\nLavaret e vije bet e oa savet tabut etre ar mitizhien. Div anezho a oa e toull an nor evel o klask mirout ouzh un all da dremen. — (Roparz Hemon, Diamantoù Keroulaz, Al Liamm, 1964, p. 230.)\nmirout ouzh unan bennak a ober un dra bennak\ngalleg : empêcher quelqu'un de faire quelque chose (fr)\nAdtapet diwar « https://br.wiktionary.org/w/index.php?title=mirout_ouzh_unan_bennak_da_ober_un_dra_bennak&oldid=206039 »\nKemmoù diwezhañ degaset d'ar bajenn-mañ d'an 11 Eos 2015, da 09:23.


Pajenn:Morvan - Kenteliou hag istoriou a skuer vad evit ar Vretoned, 1889.djvu/188 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/188\nguelet he zaoulagad o tigeri. Abenn eun anter heur goude, ar bugel a rede hag a c’hoarie evel pa na vije digouezet netra gantha. An tad en devoue eun drid-calon, ma coezas semplet gant an nerz eus he levenez.\nDaou ugent burzud all evelse so merket er c’haierou ma zeo tennet ar re ma anezho. Caout a rer eno eur vatez coezet en eur puns doun o tenna dour ; tud flastret dindan rojou kirri carget mad ; meur a hini, ha dreist oll bugale, deut e buez hag hi dija laket en ho arched ; eur bugel crouget var bouez he luren o coeza en eun toul var he benn ha mouget ; lod maro araog dont var an douar ; lod beuzet er steriou, el lennou pe er stancou goude beza bet pell bras en dour, hag eo ato kerkent ha ma ho goestler da zantez Anna eo ho gueler o tristrei e buez. En hevelep feçon ne ell den ebet doueti na doa kement-se oll burzudou great gant ar zantez e faver ar re a deu d’he fidi.\nEun oficer, eus a arme ar c’homt d’Arcourt, a ioa gourdrouzet da goll ar guelet. Mont a reas da Baris da gaout ar vedicinet gouezieca ; mes al louzeier eleac’h ober vad dezan, a lamas digantha ar pezic a sclerijen a vele c’hoas, hag e teuas achano dall put.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/188&oldid=162033 »\nKemmoù diwezhañ degaset d'ar bajenn-mañ d'an 12 Mae 2020, da 18:11.


Buhez ar Sent/1837/Per, arc’hescop - Wikimammenn\nBuhez ar Sent/1837/Per, arc’hescop\n◄ Stanislas, escop ha merzer Per, arc’hescop Gregor Nazianz ►\nAn eizvet devez a viz Maë.\nSANT PER, ARC’HERSCOP\nAr Sant-mâ a oa guinidic eus an Daufine. E dad, pehini a voa un den divar ar mæs, n’en devoa quen sonch nemet d’e zerc’hel da labourat gantâ. Mæs ar c’hrouadur yaouanc, pehini en em sante galvet da ur stad-all, a bedas e dad da ober dezàn studia, hac a reas quement ma oue laqueet er studi. Evel m’en devoa ur speret lem, c’hoant bras da zisqui, ha ma pellee bepret dious ar c’hoariou, e teuas souden habil bras. Neuse en em rentas Religius en Urs Sant Bernard ; hac e cunduas er stad-ze ur vuez quen humbl, quen mortifiet ha quer parfet, ma oue graet Abat eus ar gouent Damiet e Savoa.\nO veza Abad e exerce ur charite vras en andret ar beaurien hac an oll dreminidi : o boeta hac o logea oll a ree. An Abaty a Damiet ne oa quet hebquen ul logeiz evit an estranjourien, mæs beza e voa c’hoas evit-o ur scol a silvidiguez, dre an instructionou mad a ree dezo an Abad, ha dre an exemplou bras a vertuz a velent en oll Religiuset.\nAn Abad-mâ, quen santel ha quen charitabl, a oue choaset evit Arc’hescop ens a Darentez. An Escopti-ze e devoa ezom eus ur Pastor vigilant, pehini a lacazze un urz vad enni : e ober a reas, ha guelet e oue e ber amser ur fervor vras, quen etouez an dud a Ilis, quen etouez ar bobl.\nEn em bligeout a ree ispicial oc’h instrui an dud divar ar mæs hac oc’h ober ar C’hatechis d’ar vugale. E vadou a oa muy d’ar beaurien eguet dezàn. Guelet e vige oc’h en em briva e-unan eus ar pez a vize servichet dezâ ous taul, evit e rei d’ar c’henta paour en em bresante, ha guelet e voe, goude beza roet quement en devoa, o tivisca e zillat e creiz ar goàn, evit guisca ar beaurien. Beza ez oa ouspen-ze un Æl a beoc’h e peb-lec’h. Dre e brudanç ha dre e furnez e unanas an Duc a Savoa hac ar C’hont Sant-Gil, pere a oa var ar poent da gaout bresel etrezo, hac e tilivras evel-ze ar Savoa hac an Daufine eus ar maleriou pere a heul bepret ar vresel. Ober a reas ive ar peoc’h etre ar Roue a Franç Louis seizvet hac ar Roue a Vro-Sauz, pere a edo e bresel.\nErfin, oaget a drizec vloas ha triuguent, uset dre e labourou ha dre e vortificationou, e varvas evel ma varv ar Sænt, er bloaz 1175.\nAr Miraclou bras en devoa græt en e vuez, hac ar re a c’hoarveas var e Vez, a reas e discleria Sant, c’huezec vloaz goude e varo.\nUn dra gaër ê, ha cals eo, beva e peoc’h hac en ur garantez parfet gant an oll, mæs ar re o deus gallout hac autorite a dle c’hoas labourat da unani ar re a so e division pe e dissantion.\nEil Reflexion. Ar Sant-mâ a zirvoere e voed evit e rei d’ar paour, hac a zivisque e zillat e creiz ar goân evit guisca ar beaurien. Ha reï a rit-hu da viana ar rest eus ho taul d’ar beaurien ? Rei a rit-hu dezo ar pez a illit da zivoeret eus ho tillat ?\nHervez an Tadou Santel eus an Ilis, ar pez a ell ar binvidien da zioueret, a so dleet d’ar beaurien : goude ma en deus ar pinvidic quemeret e necesser eus e dra, an nemorant a so d’ar paour.\nAdtapet diwar « https://br.wikisource.org/w/index.php?title=Buhez_ar_Sent/1837/Per,_arc’hescop&oldid=62150 »\nKemmoù diwezhañ degaset d'ar bajenn-mañ d'an 20 Meu 2014, da 12:45.


Buhez ar Sent/1912/Jermen - Wikimammenn\nBuhez ar Sent/1912/Jermen\n◄ Sisinnius Jermen Laurans ►\nGermen a oe ganet en Auxer, a dud a ligne uhel. Goude bezan bet en skoliou brudetan Bro-C’hall, ec’h eas Rom da studian evit bezan advokad. Ne zaleas ket da vezan unan eus ar re zesketan war al lezennou. Ar gouarner Stilikon, a rê stad anezan, hen dimezas d’eur plac’h pinvidik hag a ligne uhel eveltan, hag hen digasas da Auxer evel komt, da lavaret eo, evit bezan en penn an arme, en hano an impalaer Honorius. N’en devoa ket kalz a amzer, rak er mare-ze, ar gouezidi eus tu an hanter-noz, Vandaled ha Burgonded, a zailhe a bep tu war ar vro. Jermen a enebas start oute hag o diarbennas.\nNeuze e chenchas a-grenn e zoare bevan. Pinijen ebet ne oa kalet awalc’h evitan : eun tamm bara heiz soubet en dour, eur wech bemde, setu e vevanz ; eur planken goloet a ludu, setu e wele ; e beden a oa heb ehan. Evit kaout muioc’h a amzer da rei d’ezi, e lake an noz da astenn an de ; ne roë d’ar c’housked nemet ar pez a oa red evit miret e yec’hed. Lakat a reas sevel, en tu-all d’ar stêr Yonn, eur manati, hag eno en em denne alïes er sioulder, evit bezan tostoc’h da Zoue.\nAr zant en devoe eul labour-all dishenvel d’ober en Breiz-Veur. D’ar mare-ze, eur bagad gouezidi, ar Pikted hag ar Skoted, a oa diskennet war douar ar Vretoned hag a venne dismantr ar vro dre an tân hag ar c’hleze. Ar re-man a c’houlennas skoazel an daou eskob. Jermen a deuas da zonj d’ezan e oa bet gwechall en penn an arme. En em lakat a reas en penn ar Vretoned ha, pa gavas an tu, e tigoras ar c’hrogad gant ar gouezidi. Amzer Fask a oa ; kemennet en devoa d’e dud youc’hal a-bouez penn : Alleluia, en eur zailhat war o enebourien ; sentet e oe outan. Pôtred ar skod-tân hag ar skrab, spontet holl, a gemeras buhan ha buhan an tec’h. Park an emgann a oe galvet a-c’houdevez Mêz Jermen. Ac’hane, hep mar, eo deut devosion ar Vretoned evit sant Jermen.\nAdtapet diwar « https://br.wikisource.org/w/index.php?title=Buhez_ar_Sent/1912/Jermen&oldid=38118 »\nKemmoù diwezhañ degaset d'ar bajenn-mañ d'an 4 Gou 2012, da 07:13.


Agenda – GAST !\nGast a ginnig stalioù-labour e Gouel broadel ar brezhoneg\nPedet eo Gast da ginnig un stal-labour diwar benn ar fed kenansantiñ* ‘ba Langoned evit Gouel broadel ar brezhoneg d’ar sadorn 20 a viz mae 2017. Deuit niverus !\nKinniget ‘vo daou atalier 1 eurvezh pep hini:\nDa 2e (10 plas) : stal-labour digor d’an holl\nDa 3e (10 plas) : stal-labour nann-kemmesket (etre merc’hed, bi, lesbianezed, trañs, etreseks hepken)\nUr stand Gast! a vo war ar blasenn a-hed an devezh (sadorn 20) adalek 11e.\nEnskrivadurioù amañ-dindan :\nEmañ Clito’Rik 2 o tont !\nAr roll e brezhoneg penn da benn\nLiesseurt ‘vo ar programmadur en MJC gant atalieroù, skignadennoù filmoù, teulfilmoù hag abadennoù radio, diskouezadegoù, kejadennoù hag eskemmoù ;\nSetu, ‘peus ket ‘met tapout ho agenda !


Keleier Archives - Centre culturel Yezhoù ha Sevenadur\nA-wel d'an dilennadegoù-kêr e Meurzh 2020 eo bet kaset gant kreizenn sevenadurel Yezhoù ha Sevenadur al lizher dindan da bep den war ar renk e Sant-Ervlan : Monsieur, Le Centre culturel breton Yezhoù ha Sevenadur (« Langues et Culture »), créé en 2008, s’est installé en 2016 sur le site de l’Angevinière, pour développer la culture et […]\nPublished 17 C'hwevrer 2020\nRakreset eo bet gant Yezhoù ha Sevenadur abaoe pell ober war dro ar savadur D. Un nebeud labourioù livaj a chom d'ober evit lakaat bravoc'h ha plijusoc'h al lec'h. Profitañ a rimp d'ar vakañsoù skol an hollsent evit ober al labourioù-se. Evel just evit bezañ efedusoc'h e vefe mat bezañ niverus a-walc'h. Setu perak e […]\nLabourioù livaj – Klask tud a-youl vat\nPublished 7 miz Here 2019\nVOTADEG FORAN ENLINENNKASIT AR GEMENADENN TRO-DRO DEOC’H ! Votit evit ho kanaouenn muiañ karet Digor eo ar votadeg eus an 2 betek ar 16 a viz HereEvel e 2018 e vo deoc’h da votiñ evit dibab kanaouenn ofisiel Redadeg 2020. Honnezh a vo an hini a roio lusk ha youl d’ar rederien a-hed o c’hilometr(où) ! 8 […]\nKanaouenn ofisiel Redadeg 2020\nDigor eo kreizenn sevenadurel Yezhoù ha Sevenadur d'an holl : holl sevenadurioù, holl oadoù, ... Meur a dudioù, reoliek pe a-wechiadoù, zo kinniget bep bloaz er greizenn : c'hoariva, kan, sport, sonerezh ... Setu an dudioù reoliek kinniget e Yezhoù ha Sevenadur en distro-skol 2019-2020 : d'al Lun :Bodad-komz e brezhoneh - 3e-4e30 gm - […]\nDistro-skol 2019 : Dudioù evit an holl\nPrest oc'h ? Digorit ho tivskouarn ! Skignadenn kentañ Radio Naoned a vo d'al Lun 6 aviz Mae 2019 ! Adlivet eo bet ar studio hag ar burev, staliet eo bet dafar nevez-flamm ha fardet programmoù a-feson. Goude mizvezhioù labour, ar skipailh hag ar studio zo prest ! Gourc'hemennoù da Marianne, Mélaine, Lou ha Lounis […]\nRadio Naoned – Skignadenn 1añ !\nPublished 29 Ebrel 2019\nEmgavioù – Atalieroù – Prezegennoù – Sonerezh – Yezhoù – Dañs – Lennegezh – C'hoarioù – Istor GOULOÙ ZO – MEURZH AN ANGEVINIÈRE 12 emgavioù da notenniñ en ho teiziataer ! Adalek miz C'hwevrer betek miz Even e ginnig deoc'h Ajañs Sevenadurel Breizhek ha Yezhoù ha Sevenadur 12 nozvezh gant temoù ha stummoù disheñvel. Digor […]\nGouloù ‘zo – Ar programm betek miz Even\nPublished 18 C'hwevrer 2019\nE miz Meurzh e vo mizvezh ar brezhoneg hag ar gallaoueg. Ur mizvezh evit ober anaoudegezh gant yezhoù Breizh pe mont pelloc'h ganto. Meur a abadennoù 'vo kinniget : diskouezadeg, baleadennoù, kaozeadennoù, prezegennoù, stalioù, dañs, stlenneg, sonadegoù, kwiz hag ar c'haraoke e brezhoneg. Ur programm a feson evit an holl ! Aozet eo ar mizvezh […]\nMeurzh : Mizvezh ar brezhoneg hag ar gallaoueg\nGraet eo bet lid-digeriñ savadurioù nevez Yezhoù ha Sevenadur ur bloaz zo dija ! Dilojadeg, labourioù, lid-degeriñ, ... Distro war ar bloavezh kentañ en Angevinière gant skeudennoù ! " order_by="sortorder" order_direction="ASC" returns="included" maximum_entity_count="500"]\nAngevinière : 1 bloaz dija\nPublished 21 Kerzu 2018\nBez e vi eus Radio Naoned ! Media holl vrezhoneg kentañ e Naoned ! Un araokadenn istorel evit ar yezh hag ar vro. Aotreet eo bet Radio Kerne gant ar CSA da zigeriñ ur radio e Naoned e mod DAB+ (Radio Niverel ouarel). Kregiñ a raimp gant ar skignañ e penn-kentañ 2019. Bemdez e vo lakaet ar […]\nEr greizenn Yezhoù ha Sevenadur emañ frammoù disheñvel evit bugaligoù ha deskadurezh dre soubidigezh : ur mikro-vagouri e brezhoneg, ur skol Diwan hag ur skolaj Diwan. Degemeret eo bet ouzhpenn 100 buegl d'an distro-skol 2018-2019 : Mikro-vagouri Youn ha Solena : 14 enfants Skol Diwan Sant-Ervlan : 41 élèves Skolaj Diwan Liger-Atlantel : 47 élèves […]\nPublished 1 miz Here 2018\nUr c'henurzhier nevez e Yezhoù ha Sevenadur Setu eil distro-skol Yezhoù ha Sevenadur 12 bali Añjevinier e Sant-Ervlan ha plijadur hon eus o kinnig deoc’h hor c’henurzhier sevenadurel nevez, Ewan Thebaud. Labourat a ra e-lec’h Mélaine Looten hag a raio war dro Radio Kerne Naoned, ar c’hentañ radio hollvrezhonek e Liger-Atlantel. Ganet eo bet Ewan […]\nDegemer mat Ewan !\nKreskiñ a ra c’hoazh Yezhoù ha Sevenadur, cheñch a ra ar savadurioù hag erruout a ra kevredigezhioù nevez. Abaoe warlene es eus bet graet kalz labourioù : livadur, aozañ ha lakaat moketenn er savadur B ; staliañ parked ispisial er sal dañs e-kichen ar predva, sevel privezioù nevez er savadur D, livadur e kouskva ar skolaj, … […]\nKlask tud a-youl-vat\nPublished 24 Gwengolo 2018


Pajenn:Morvan - Buez ar Zent, 1894.djvu/680 - Wikimammenn\nPajenn:Morvan - Buez ar Zent, 1894.djvu/680\nzistroaz da lavaret da Rivod oa prest da ober ann taol. Ar vech-ma, he vab hena, hanvet Justin, a ieaz ive asambles ganthan.\nEtre daou, he c’hreg e devoue keuz d’ar pez e doa lavaret, hag evit savetei he vuez da Velar e tec’haz ganthan da vaner eunn dijentil euz a Frans. Mes Kerioltanus ha Justin, o veza digouezet er gear, a velaz pe seurt hent o doa kemeret, hag a redaz di var ho lerc’h. Ar prins iaouank ne anaveze ket fallagriez ann daou zen-ze ; rak ar c’hreg e devoa kuzet var he goaz ha var he mab. Kerkent ha ma errujont eta, e lammaz da boket d’ezho, hag hi dioc’h ho c’hostez a reaz ann neuz d’he vriata gant karantez. Goudeze e pedchont anezhan da vont adarre gantho d’ho zi, ha Melar a ieaz heb tamm difizians ebed.\nLoja a rejont ho zri e kear Lanneur, hag eno, a greiz he gousk, ar prins keaz a oue trouc’het he benn diouthan gant he zaou goumpagnoun. Mes ar re-ma ne zalejont ket da veza skoet ho-unan gant dorn Doue. Justin a dorraz he c’houzoug enn eur dec’het enn noz euz a Lanneur, hag he dad, o veza savet var eur menez da zellet ouz ann douarou en doa bet digant Rivod evit paeamant euz he dorfed, a gollaz ar gueled enn eunn taol kount hag a varvaz prest goude heb gellout kaout sikour digant den. Rivod a oue ker spountet pa glevaz ann dra-ze ma klanvaz var ann heur gant eur c’hlenved skrijus, hag ar c’hlenved-ma her c’hasaz ive d’ar bez a benn tri devez.\nMaro sant Melar a erruaz e tro ar bloaz 798.\nAnn ioul da veza mestr er vro a reaz da Rivod laza he vreur ha klask laza he niz, hag ann ioul da gaout danvez braz a reaz da Gerioltanus ha d’he vab en em garga da lamet he vuez digant Melar. Mar oc’h euz enn ho kaloun eur garantez direiz evit madou hag henoriou ar bed-ma, hastit affo mouga ar garantez-se, pe, a hent all, e lakaio ac’hanhoc’h da ober nousped pec’hed, ha marteze zoken ann torfejou ar re c’hrevusa.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/680&oldid=137914 »


Maurits van Nassau - Wikipedia\nMaurits van Nassau pe Maurice van Oranje (Dillenburg, 14 a viz Du 1567 - Den Haag, 23 a viz Ebrel 1625) a voe stathouder proviñsoù Republik an Izelvroioù, war-bouez Friz, adal 1585 betek e varv. Priñs Oranje e teuas da vout goude marv e lezvreur henañ Philip Willem en 1618.\nPoltred Maurits van Nassau.\nTremen a reas e yaouankiz en Dillenburg en kontelezh Nassau, ha studiañ en Heidelberg ha Leiden. En 1585 e voe lakaet da stathouder Holland ha Zeeland war-lerc'h e dad Willem van Oranje, lesanvet an Tavedeg, hag adal 1590 da stathouder Utrecht, Gelre hag Overijssel, ha hini Groningen adal 1620. Evel kabiten-jeneral hag amiral an unvaniezh ec'h aozas an emsavadeg izelvroat a-enep Spagn ma c'honezas brud evel strategour. Gantañ, hag eñ o kenlabourat gant Johan van Oldenbarnevelt (1547-1619), e voe kaset an armeoù izelvroat betek an trec'h ken na voe skarzhet ar Spagnoled eus norzh ha reter ar Republik.\nAdkregiñ a reas gant ar brezel ouzh Spagn en 1621, met tro wenn a reas pa glaskas freuzañ seziz Breda gant Ambrogio Spinola (1624), na kemer Antwerpen (1625). Brudet e oa da vezañ unan eus gwellañ brezelourien e amzer.\nE anv a voe roet da enez Moris.\nAdtapet diwar « https://br.wikipedia.org/w/index.php?title=Maurits_van_Nassau&oldid=1999500 »\nKemm diwezhañ d'an 14 Mez 2022 da 16:00


Antoine Coypel, Atalia skarzhet diouzh an Templ, livet a-raok 1697.\nGoude marv he mab Ahazia e kemeras Atalia (en hebraeg : עֲתַלְיָה (ʿAthalyāh), e gresianeg : Γοθολία, en latin : Athalia) ar galloud e Tehouda. Ren a reas, hervez an Tanac'h, eus 841 KJK betek 831 KJK.\nMerc'h Omri (roue Israel) e oa ha gwreg Yehoram (roue Yehouda).\nLakaat a reas lazhañ holl izili tiegezh rouaned Yehouda. (2R 111).\n"Met kemeret he devoa Yehosheva, merc'h ar roue Yoram ha c'hoar Ahazia, Yoash, mab Ahazia, skrapet anezhañ [...] ha kuzhet anezhañ ouzh Atalia, ha ne voe ket laket d'ar marv. Hag e chomas [..] e Ti an Aotroù, kuzhet c'hwec'h vloaz ; hag Atalia, a rene war ar vro."\n"D'ar bloaz seizh", Yehoyada ar beleg-meur a reas Yoash roue "hag hen olevas" gant sikour ar veleien ha gwarded ar roue, hag asant ar bobl (2R 11, 4-12).\nLakaet e voe Atalia d'ar marv "dre ar c'hleze" e ti ar roue dre urzh ar beleg-meur (2R 11, 15-20).\nGwelet e vez Atalia gant an hengoun evel pimpatrom an hini a ra "an droug ouzh daoulagad Doue" : torfedoù spontus, itrik, idolerezh...\n↑ Anvet eo Ataliahou e levrenn 4 troidigezh An Tour-tan (2Dn) pp 418-419 pa vez anvet Atalia en eil levrenn\n↑ 2R 11, 2-3, troidigezh An tour-Tan, eil levrenn, pp179-180\nAdtapet diwar « https://br.wikipedia.org/w/index.php?title=Atalia&oldid=1975525 »


Entrechat (barrez) - Wikipedia\nE barrez klasel ec'h implijer an termen entrechat evit deskrivañ ur pas ma lamm an dañser(ez) en aer o kroaziañ buan-ha-buann an eil troad dirak hag a-dreñv egile meur a wezh renk-ouzh-renk, peurliesañ en ur lammat adalek ar pempvet emstumm hag o tont en-dro war al leur en hevelep emstumm.\nKontet e vez bep entrechat eus daou betek dek hervez an niver a groaziadur ret, o jediñ pep kroaziadur evel div fiñvadenn, da lâret eo unan evit pep troad. Da skouer, gant un entrechat quatre e vez kaset da-benn div fiñvadenn gant pep troad.\nDaou doare entrechat pennañ ez eus: ar re bar (niver par a fiñvadennoù, anvet deux, quatre, six, huit ha dix), o tont en-dro war al leur war an daou droad war un dro; hag ar re ampar (niver ampar a fiñvadennoù, anvet trois, cinq, sept ha neuf), o tont en-dro war al leur war un troad nemetken.\nAdtapet diwar « https://br.wikipedia.org/w/index.php?title=Entrechat_(barrez)&oldid=359682 »\nKemmoù diwezhañ degaset d'ar bajenn-mañ d'an 24 Gou 2008, da 09:46.


Ar barz Aneirin Karadog 'n oa resevet ar gador veur e 2016 - France 3 Bretagne\nDiffusion du vendredi 3 mai 2019 Durée : 8min\nEr c'heleier emberr e reomp anv deus : - Foot ha spi Brest da bakañ al lig 1 - Saveteiñ loened an atantoù gant ar gevredigezh Dianken - Ar barz a Gembre Aneirin Karadog\nGellet a rafe Brest pignat el lig unan en noz-mañ\nMont a ra ar skipailh foot da c'hoari a enep Béziers. Ma n'eo ket trec'het skipailh Troye, trawalc'h da Vrest bezañ rampo evit bezañ sur c'hoari el lig unan er c'houlzad a zeu. Gwellañ tra evel-just vefe reiñ lamm da vBézier, evel ma tispleg Erwann Konk suporter asidu Brest.\nUn nozvezh melldorad tomm, da heulhiañ war hor gwagennoù evel-just.\nDianken, setu anv ur gevredigezh nevez savet e kreizteiz Roazhon\nSolen Despres hag he gwaz a zo bet tost a-viskoaz deus al loened ha kroget int neuze da saveteiñ ar re wanañ. Met Dianken n'eo ket un SPA 'giz a weler e pep kêr. Loened an atantoù eo a vez degemeret ganto war bevar devezh arat. Hag evit ober war-dro an daou zegad a loened o deus ezhomm Solen ha François un tamm sikour. Ur gwenneg a c'heller reiñ dre al lec'hienn Dianken.org.\n"Aneirin Karadog, barzh e douar ar varzhed", setu anv un teul-film a vo skignet warc'hoazh war Frañs 3 Breizh\nBet eo Ronan Hirrien da-heul Aneirin, hag a zo unan deus barzed brudetañ Kembre. O vezañ bet desavet e brezhoneg gant e vamm hag e kembraeg gant e dad eo bet awenet Aneirin Caradog a-viskoazh gant ar barzhoniezh hag ar c'hlotennoù diabarzh. Al liamm-se etre an div vro eo 'n eus plijet d'ar sevener Ronan Hirrien.\n"Aneirin Karadog, barzh e douar ar varzhed" a vo skignet da 11e war Frañs 3 warc'hoazh 'barzh an abadenn Bali Breizh. Ar film-se eo hini kentañ ur c'henlabour etre hor chadenn rannvroel hag S4C, ar chadenn holl gembraeg. Adskoulmañ liammoù etre ar chadennoù tele a vo graet muioc'h-mui.